qundao/data-zh-poetry huggingface dataset:
白马渡·其二
作者：田雯
朝代：清
体裁：古风

白马立波面，日晴生浪光。岩腰连谼腹，四围互开张。忽见鹦鹉飞，翠粲明羽裳。江澄同一色，上下风回翔。人静数龟鱼，山喧聒松篁。石经与水志，半在桃川阳。
百丈旗观剧
作者：田雯
朝代：清
体裁：古风

宜春小部教坊儿，搊筝挝鼓双髻垂。白氎裲裆花覆眉，登场撇捩蹲且驰。尻顶撑地足则踦，背如箜篌腰如箕。青荧榧几烧琉璃，伛偻扑朔舞僛僛。累黍妙契争毫釐，身轻一鸟何浏漓。手摇花䍐口吹篪，游龙蜿蜒绰板随。灵妃笑电群相追，红练杂沓连冯夷。弄珠神女来游嬉，云旓下驾斑文狸。举座色动喜复疑，有客感激叹神奇。此非人巧天授之，公孙大娘乃若兹。西河剑气光离离，我观此舞生嗟咨。一技成名徒尔为，削鐻承蜩世莫窥。檐花乱落酒百鸱，空阶雨过飘凉飔。黑甜软饱夜何其，张灯高歌百丈旗。
百门泉上听雨作歌
作者：田雯
朝代：清
体裁：古风

我家住在卫泉尾，乘兴来访卫水源。辉县城北六七里，十亩一沼如瓶盆。其土肥厚水清泚，中有百窦穿石根。大珠小珠盘涡走，粘天拔地流奔浑。直向东北入海去，远从碣石通析津。撰杖到此夏五月，祖龙不动炎云屯。振衣千仞清晖阁，纳凉河朔倾洼樽。苍松古槐立斜岸，秃柳丛竹排当门。须臾天漏大雨注，空濛澒洞山无痕。四面风来葛衣冷，檐前蝙蝠飞黄昏。鹿角关连读书宅，此水亦到山姜村。今日徙倚山水窟，新诗美酒安足论。更下太行问济渎，还探黄河穷昆崙。
百门泉上听雨作歌
作者：田雯
朝代：清

我家住在卫泉尾，乘兴来访卫水源。辉县城北六七里，十亩一沼如瓶盆。其土肥厚水清泚，中有百窦穿石根。大珠小珠盘涡走，黏天拔地流奔浑。直向东北入海去，远从碣石通析津。撰杖到此夏五月，祖龙不动炎云屯。振衣千仞清晖阁，纳凉河朔倾洼樽。苍松古槐立斜岸，秃柳丛竹排当门。须臾天漏大雨注，空濛澒洞山无痕。四面风来葛衣冷，檐前蝙蝠飞黄昏。鹿角关连读书宅，此水亦到山？村。今日徙倚山水窟，新诗美酒安足论。更下太行问济渎，还探黄河穷昆仑。
皖城西拜山谷老人墓
作者：田雯
朝代：清
体裁：古风

长风沙口木叶黄，大江绕郭流汤汤。三桥坂北红鹤砦，涪翁墓在灊山冈。松枳蓊荟路荦确，野烟漠漠狐狸藏。摩围老子洪都住，溪园十亩双井塘。何年游皖遂不返，石牛精舍来儴佯。司空天柱纷在眼，罗隐元放群相将。追昔党祸遘章蔡，宜州儋耳同心伤。几欲买田清颍尾，风垆煮茗西湖旁。苏门词杰晁秦辈，斑斑熊豹非寻常。公才乃如大国楚，曹郐浅陋难颉颃。我来思识古人面，寒飙吹下芙蓉裳。吟魂剪纸招不出，四山云气空茫茫。秋林红压千头橘，江船白跳八尺鳇。酹酒再拜日已夕，秋风突兀摩青苍。
皖江道中·其一
作者：田雯
朝代：清
体裁：五言律诗

折坂篮舆出，冲泥骑马来。桥边枞叶下，溪口蓼花开。竹簟寻眠具，江鲈作馔材。瓦盆盛浊酒，独酌兴悠哉。
皖江道中·其三
作者：田雯
朝代：清
体裁：五言律诗

屈指程难数，眠餐野寺隈。山行三百曲，溪转一千回。箐密狐狸语，灯昏蝙蝠来。前途有虎迹，仆马莫频催。
皖江道中·其二
作者：田雯
朝代：清
体裁：五言律诗

冒雨来山店，黄昏吏候扉。移床眠避漏，吹火立烘衣。野市黎祁白，秋盘郭索肥。不辞行役远，翻喜簿书稀。
皖江道中·其四
作者：田雯
朝代：清
体裁：五言律诗

橘包霜信冷，土锉客餐温。茅屋如瓢小，油灯似月昏。雨阴蛙阁阁，巷窄犬狺狺。不寐愁难遣，秋风滞旅魂。
盆梅
作者：田雯
朝代：清
体裁：七言律诗

老铁一桩围四寸，横枝三五尺馀强。人与梅花太冷淡，天教明月来商量。林逋原在山中卧，何逊曾为水部郎。束手我无吟赏法，武彝茶臼火新香。
盆梅四首·其一
作者：田雯
朝代：清
体裁：七言绝句

独有襄阳孟浩然，毡巾驴背耸吟肩。梅花今落山姜手，老瘦迂酸太可怜。
盆梅四首·其三
作者：田雯
朝代：清
体裁：七言绝句

眉间黄气镜中夸，喜事来朝定不差。果尔浮蛆春瓮熟，晴窗烘日赏梅花。
盆梅四首·其二
作者：田雯
朝代：清
体裁：七言绝句

老瓦盆中雪一堆，篆香茗火哄堂来。世情凉燠梅知否，还自婆娑满树开。
盆梅四首·其四
作者：田雯
朝代：清
体裁：七言绝句

一日一花诗一首，休言杨后与卢前。千须万瓣吟花尽，小驻人间五百年。
盘岭坐竹下示僧
作者：田雯
朝代：清
体裁：七言绝句

大竹千竿绝顶峰，攫风笼雨绿阴浓。山僧休纵贪馋口，玉板停参赦箨龙。
盘江道中
作者：田雯
朝代：清
体裁：七言律诗

一气鸿濛日影昏，乱峰摒挡水奔浑。伏溪石似斜眠虎，下岭人如倒挂猿。谢客寻来停马足，唐蒙多事斲云根。蛮官罗拜巾车下，乌布缠头犊鼻裈。
盘谷二首·其一
作者：田雯
朝代：清
体裁：七言绝句

泉甘林茂小山隅，竹杖芒鞋去得无。怕有人惊官府过，停游摩捋白髭须。
盘谷二首·其二
作者：田雯
朝代：清
体裁：七言绝句

老来常自叹风尘，无分名山托此身。何日移家盘谷住，前溪李愿是邻人。
目昏
作者：田雯
朝代：清
体裁：七言绝句

花压钗头缀玉虫，烧镫半夜课书功。一般赋得寒儒分，何不眼如王浚冲。
相见坡蛮谣四首·其一
作者：田雯
朝代：清
体裁：古风

上山牢角西复东，下山花开一箐红。半滑半乾石当路，乍晴乍雨笠摇风。
相见坡蛮谣四首·其三
作者：田雯
朝代：清
体裁：古风

奈此翻浆白汗何，赶场大弄不停梭。歹鸡后岭望前岭，雅务小坡愁大坡。
相见坡蛮谣四首·其二
作者：田雯
朝代：清
体裁：古风

干□缠腰布裹头，猿啼鹧叫四山秋。下来千尺商讹道，固麦呵交好自由。
相见坡蛮谣四首·其四
作者：田雯
朝代：清
体裁：古风

胥下芦鸣月下跳，摇铃一队女妖娆。阿蒙阿孛门前立，果瓮人来路不遥。
眉山惠红茶花二本
作者：田雯
朝代：清
体裁：七言绝句

九瓣重心一抹霞，戎戎冒雪到山衙。今宵不倒春蛆瓮，孤负滇南二本花。
眉山馈乳饼
作者：田雯
朝代：清
体裁：七言绝句

山店餦餭饱即休，甘心枕曲藉糟丘。一盘白乳红牙饼，不比寻常寒具油。
真定书所见
作者：田雯
朝代：清
体裁：七言绝句

野店留骖日已晡，鬓丝禅榻客吟孤。梅花半落天微煖，笑看人家赛紫姑。
石淙
作者：田雯
朝代：清
体裁：七言绝句

翠华昔日巡游地，陈迹仍存石表双。一自燕公留谏草，春山瑟瑟水泷泷。
石花·其一
作者：田雯
朝代：清
体裁：古风

㶁㶁三岔河，矗矗万仞砦。划然地势开，乌川合一派。两厓古所劈，峭立山不坏。清和四月半，湍流忽滂湃。斑斓石上花，初发卷如虿。望之涂朱红，晴霞落天外。奇葩三五夕，小者复渐大。十里数百丛，赤城罥青霭。或圆如羽轮，或浮如飙旆。经旬色微黄，淡寂馀残濑。天女采花去，瓣蕊不可丐。水涨畏蛟鼍，触舟多水怪。洎夫水落时，花空已难再。荧荧壁藓光，离离无根蒂。独于远眺宜，巨灵何狡狯。
石花·其二
作者：田雯
朝代：清
体裁：古风

习安山水佳，红溪抱绿岑。无如石花奇，疑是优昙林。安得凌首夏，洄溯一相寻。挐烟驾渔艇，泛泛斜阳沉。冯�息浪鼓，高柳鸣幽禽。系花衣带间，红霞满清襟。汲水胭脂井，晚炊还孤斟。月上沿厓行，往听三潮音。
石马镇怀元龙
作者：田雯
朝代：清
体裁：五言律诗

石马立嘶风，荒冈句曲东。溪边龙女寺，树下鹿皮翁。木客穿林黑，山桃带火红。江村一樽酒，清兴复谁同。
石鼓
作者：田雯
朝代：清
体裁：七言绝句

纷纷论古总徒然，猎碣横排太学前。石老如人深叹息，从他聚讼几千年。
碧云寺
作者：田雯
朝代：清
体裁：五言律诗

半里山腰寺，层层到上方。渐闻僧磬响，不辨药苗香。鸟道千林寂，龙湫万壑长。行行筋力倦，小憩赞公房。
碧峣书院歌吊杨升庵先生
作者：田雯
朝代：清
体裁：古风

堁风菵露哀牢疆，山川瘴疠难禁当。新都公子老戍客，孤臣万里堪悲伤。年七十二金鸡杳，白头摇落西南羌。当时世庙议大礼，撼门痛哭千夫强。仗节抗疏言矫矫，手触虿尾投蛮荒。程子不作朱子死，今昔濮议谁斟量。大礼未定大狱起，批鳞折槛空激昂。璁萼诸人耻同列，讵知作俑来丰坊。明堂秋飨复聚讼，馀毒林甫争拍张。呜呼先生遂不返，箐酋峒獠群相将。木弩含沙火云热，天教老啖红槟榔。吴粉傅面两丫髻，簪花拥伎何徜徉。都卢倒吹泼醉墨，僰儿观者如堵墙。白狼啖咷鸟爨弄，百斛文鼎非寻常。雷硠光焰留南诏，好手浓煎班马香。我摭残编罗几案，如嗅艾纳兼都梁。藻采标格称绝调，矧于大节尤堂堂。海庄故墟碧鸡麓，猩猩白昼啼书仓。巾杖逍遥须眉古，图画遗像生光铓。竹桧一径夹流水，菊乾枫落寒云僵。潮州儋耳同一辙，祠庙屃赑摩青苍。小子作茧自裹缚，形骸枯槁眠黔阳。焉得升阶更剪纸，招魂归送蚕凫乡。高吟死去谁怜句，杲杲冬日朝在房。
碧峣书院歌吊杨升庵先生
作者：田雯
朝代：清

堁风菵露哀牢疆，山川瘴疠难禁当。新都公子老戍客，孤臣万里堪悲伤。当时世庙议大礼，撼门痛哭千夫强。仗节抗疏言矫矫，干触虿尾投蛮荒。程朱正论臣所执，今昔濮议谁斟量。大礼未定大狱起，批鳞折槛空激昂。逢君首事有璁萼，议论附会来丰坊。明堂秋飨复聚讼，分宜馀毒争拍张。呜呼先生遂不返，菁酋峒獠群相将。木弩含沙火云热，天教老啖红槟榔。吴粉傅面两丫髻，簪花拥伎何徜徉？都卢倒吹泼醉墨，僰儿观者如堵墙。羁魂漂流夜郎地，何异屈子沈沅湘。海庄故墟碧鸡麓，猩猩白昼啼书仓。巾杖逍遥须眉古，图画遗像生光芒。竹桧一径夹流水，菊乾枫落寒云黄。潮州儋耳同一辙，祠庙赑屃摩青苍。小子夙昔慕高节，况值奉命来黔阳。窃愿升阶更剪纸，招魂归送蚕凫乡。高吟死去谁怜句，令我涕泗徒滂滂。
示女
作者：田雯
朝代：清
体裁：七言绝句

挽须索饼常怜尔，叹息随翁万里游。莫道从军非汝事，木兰曾战黑山头。
祖园
作者：田雯
朝代：清
体裁：七言律诗

溪南新夏兴飞骞，白糁红酣入野园。酒旆风摇墙外柳，游人午坐水中轩。半啼半住鸟声媚，乍雨乍晴花气温。诗纵吟成休上口，吾今得意已忘言。
祖家园看芍药分体六首·其一
作者：田雯
朝代：清
体裁：五言律诗

羃羃花随屐，行行客垫巾。烟村澄树色，溪路净衣尘。细雨鞭丝重，斜风鸟语频。漫愁天渐热，不少卖饧人。
祖家园看芍药分体六首·其三
作者：田雯
朝代：清
体裁：五言律诗

小憩孤亭上，藤花四面垂。野塘深几尺，老鹤立多时。竹箔收蚕子，风巢护燕儿。纳凉新月上，树影亦离披。
祖家园看芍药分体六首·其二
作者：田雯
朝代：清
体裁：五言律诗

沙径名园近，柴门古寺西。数行垂柳密，几处乱莺啼。阁势凭风动，花阴傍午齐。到来争系马，步屧蹋香泥。
祖家园看芍药分体六首·其五
作者：田雯
朝代：清
体裁：五言律诗

贪行过寺北，回首已村东。桥断随溪转，林深借鸟通。针明秧刺水，浪煖麦吹风。花意还相引，畦边有落红。
祖家园看芍药分体六首·其六
作者：田雯
朝代：清
体裁：五言律诗

理策前峰杳，开襟午气清。井深转石出，径窄逐篱行。俛仰此何地，园林空复情。苍凉一水阁，濠濮旧题名。
祖家园看芍药分体六首·其四
作者：田雯
朝代：清
体裁：五言律诗

抱水长堤好，垂帘小肆幽。黄鹂双入树，白雨一登楼。花落轻难下，池平静不流。何人牵犊过，扣角发清讴。
禹城道中有感·其一
作者：田雯
朝代：清
体裁：七言律诗

冲尘揭袂陌风斜，手挽双牛笨板车。远渡看人过马颊，荒村绕屋放桃花。晏婴城暮重沽酒，谷雨春愁又忆家。自顾此身如老鹤，高飞漠漠野云遮。
禹城道中有感·其二
作者：田雯
朝代：清
体裁：七言律诗

遇合无劳羡马周，须知李广未封侯。功名会上原须福，婚嫁毕时何处游。日暮倦云归大壑，雨凉远雁下沧洲。年来病脚浑无力，难上崚嶒百尺楼。
秋夜同方山·其一
作者：田雯
朝代：清
体裁：七言律诗

西风寒叶动凉飔，久坐开襟对酒卮。小鸟窥灯穿竹去，流萤分夜入帘时。书来乡国迷鸿影，月转关山照鬓丝。莫使伤秋减吟兴，尽删九辨楚臣辞。
秋夜同方山·其二
作者：田雯
朝代：清
体裁：七言律诗

搔首经年厌鼓鼙，只拚一饮醉如泥。捣衣秋水千砧远，种菊东篱百本齐。病鹘怯风投树立，凉蛩依壁向人啼。药栏秉烛还相约，明日看山共杖藜。
秋夜饮宋子昭斋作歌
作者：田雯
朝代：清
体裁：古风

公子客位置箕帚，潭潭大腹谈天口。险语惊人蒲牢鸣，新词按谱神珠走。豪气不除狂态作，自午跫来坐至酉。床下篦蠢排石鼎，竹间活火沸茶臼。髣髴米家书画船，荆关董巨无不有。摩挲堤防寒具油，六丁雷电呵鬼守。画理奥窔昔騃昧，闻公子言得八九。宣和堂堂分甲乙，鹅溪隐隐辨好丑。剑南快读放翁诗，瘿瓢满注易州酒。花开瓦盆一茉丽，香剥黄柑五佛手。花奴之鼓段师弦，雪儿度曲自击缶。但围红袖写乌丝，岂管白衣变苍狗。
秋夜饮桂树下·其一
作者：田雯
朝代：清
体裁：七言绝句

酒价秋来太无赖，僭同凉州古葡萄。似欺寒水蓼花细，不分横天鸿雁高。
秋夜饮桂树下·其二
作者：田雯
朝代：清
体裁：七言绝句

愁看露下凄凉夜，强拨镫前潋滟杯。一物淮南差不恶，小山树子送香来。
秋日
作者：田雯
朝代：清

豆架瓜棚短竹篱，菊花更有两三枝。西风乍起鲈肥日，霜信频来雁叫时。闲遣长须邀饮客，细春新米续晨炊。前年记得江干路，树树黄橙绿橘垂。
秋日十首·其一
作者：田雯
朝代：清
体裁：七言律诗

豆架瓜棚短竹篱，菊花更有两三枝。西风乍起鲈肥日，霜信频来雁叫时。閒遣长须邀饮客，细舂新米续晨炊。前年记得江干路，树树黄橙绿橘垂。
秋日十首·其七
作者：田雯
朝代：清
体裁：七言律诗

客来须倩小山姜，扶我抠迎似杖长。花径新除鱼眼沸，竹轩久坐木瓜香。出门一步真多事，美睡三竿自不妨。才拙从前昧针线，他人免索嫁衣裳。
秋日十首·其三
作者：田雯
朝代：清
体裁：七言律诗

不妨跣足又蓬头，僻地无人识故侯。土锉柴门安石碓，苇花秋水绕瓜丘。小巫伎俩能驱鬼，村究吟哦也似讴。一局棋完须罢手，从前强半是输筹。
秋日十首·其九
作者：田雯
朝代：清
体裁：七言律诗

清秋一首杜秋诗，记得前身杜牧之。芳草碧山人醉后，白蘋红蓼雨馀时。留心下箸鸡徒肋，用手擎螯蟹有脂。宁使赏音终落落，黄金不愿铸钟期。
秋日十首·其二
作者：田雯
朝代：清
体裁：七言律诗

西村暂憩北村行，禾谱新裁手自评。破笠长镵农父态，晚菘早韭野人情。乌犍一尾才通券，书屋三间又落成。更快多收十斛黍，天教酿酒醉先生。
秋日十首·其五
作者：田雯
朝代：清
体裁：七言律诗

蹋歌作社雨新晴，识字田夫署有名。硬饼熟羊朝一饷，吹箫打鼓暮相迎。逢场作戏无拘束，纵口谈天欠老成。自已痴顽浑不觉，贤愚责子笑渊明。
秋日十首·其八
作者：田雯
朝代：清
体裁：七言律诗

游行自在是閒身，村后村前日几巡。小雨井栏听络纬，寒原猎网买鹌鹑。宦情绝似秋蝉翼，世路偏多妒妇津。自分甘辞龙尾道，让他汗脚尺三人。
秋日十首·其六
作者：田雯
朝代：清
体裁：七言律诗

畦蔬园果擘霜包，又近重阳节序交。䆉稏登场新稻菽，斑青除蔓老瓜匏。凄清一派烟中笛，补缀三重屋上茅。天气乍寒常晏起，布帘絮被读书巢。
秋日十首·其十
作者：田雯
朝代：清
体裁：七言律诗

将诗爬痒兴堪乘，酒可策勋吾亦能。无力那思扛斛鼎，从前悔不摸床棱。快逢陶谢耽佳句，冷笑张陈是旧朋。但拟低头拜东野，寒虫两耳斗癯僧。
秋日十首·其四
作者：田雯
朝代：清
体裁：七言律诗

墙东枣熟从人打，割蜜蜂房仆又催。吴制披绵黄雀美，南船通印白鱼来。腐儒粗粝叨非分，天意优容养不才。贺子论婚邻社饮，经秋日日未停杯。
秋日饮王曲江园亭四首·其一
作者：田雯
朝代：清
体裁：五言律诗

前辈读书处，竹房萝薜阴。半池秋水净，一径落花深。徐稚经年榻，王郎斫地吟。后园石山子，招我许登临。
秋日饮王曲江园亭四首·其三
作者：田雯
朝代：清
体裁：五言律诗

名画何从得，秋光贴壁新。荆关不复作，近代有蓝陈。此地�君子，诗篇更绝伦。风流未消歇，爱尔辋川人。
秋日饮王曲江园亭四首·其二
作者：田雯
朝代：清
体裁：五言律诗

蜡屐一时到，苍凉秋暮天。草堂词赋客，灯火共留连。白雁黄花里，清樽紫蟹前。歌工逢贺二，疑是李龟年。
秋日饮王曲江园亭四首·其四
作者：田雯
朝代：清
体裁：五言律诗

不谓清渊好，相羊客在兹。斗茶雨晴后，说饼菊残时。病试新丸药，斋逢拜佛期。卜居曾有约，惆怅复何之。
秋暮有感
作者：田雯
朝代：清
体裁：七言律诗

蟋蟀床前语未阑，短檠破絮夜漫漫。授衣偏有豳风例，乞米空嗟洛市难。龙在澄潭抱珠蛰，树多败叶满山寒。季鹰自笑鲈鱼兴，孤负江乡旧钓竿。
秋郊杂兴·其一
作者：田雯
朝代：清
体裁：七言律诗

閒峰野水弄秋光，向夕登临白袷凉。僧磬数声来远寺，人家一带住斜阳。正当紫蟹清樽日，偶入蘋风蓼雨乡。须信山灵应有意，不教吟兴太颓唐。
秋郊杂兴·其三
作者：田雯
朝代：清
体裁：七言律诗

既向西风把钓纶，又寻古寺渡南津。莫教泉石禽鱼怪，可笑形骸土木人。同社陶潜招饮去，入山支遁寄书频。从前兀兀都如梦，孤负秋光是病身。
秋郊杂兴·其二
作者：田雯
朝代：清
体裁：七言律诗

好鸟奇花处处逢，跫然双屐自从容。桥边但恐莓苔滑，洞口何妨瀑布封。老树霜红飞数叶，空潭雨碧洗千峰。东皋再上层台望，半湿香粳野碓舂。
秋郊杂兴·其四
作者：田雯
朝代：清
体裁：七言律诗

忽忆故园秋色好，商量结屋在河湄。瓮浮绿蚁篘新酒，庭种黄花补旧篱。一咏一觞真我事，不衫不履少人知。风尘憔悴心情减，说欲休官悔较迟。
种瓜行赠韩坡
作者：田雯
朝代：清
体裁：古风

韩坡种瓜不一种，瓜熟摘得千百筐。小者斑青成行队，大者莙蠢排两厢。河村连亘十馀里，骑驴打门来拍张。自誇其瓜美无亚，东陵五色非寻常。十字巷中浪花少，椰子萍实皆伧荒。耒耜经与齐民术，此事久书于左方。一般更有西洋种，剖之如乳倾壶浆。子面有纹细于发，苍颉鸟篆争微芒。雨后累累岁丰稔，扛来送与山姜尝。日正卓午纵馋口，撑拄蝉腹兼龟肠。面上堆尘苦炎热，御风溅齿生清凉。似与高士共晨夕，红泉绿树心徜徉。明年我亦学老圃，犁锄自操身手彊。与君入山称瓜隐，徒骇水上歌沧浪。
种瓜辞
作者：田雯
朝代：清
体裁：古风

种麦麦两岐，种瓜瓜五色。大斑小青莫轻掷，不比苦李不可食。一摘使瓜稀，冉摘抱蔓归，露翻雨打风凄凄。百觚十榼长在手，空羡萍实大如斗。东陵之瓜美无俦，邵平元来是故侯。
秣陵关
作者：田雯
朝代：清
体裁：五言律诗

掘井清浑水，压村高下山。丛花句曲郭，匹马秣陵关。浓淡村醪熟，青黄土菌斑。日斜投野店，一醉且开颜。
秦人洞·其一
作者：田雯
朝代：清
体裁：七言律诗

桃川不见桃花树，洞水潺湲洞口封。那有秦人来饷客，但于梵寺静闻钟。数行怪鸟穿深竹，百丈寒藤上古松。不是仙源亦堪恋，爱他幽境最高峰。
秦人洞·其二
作者：田雯
朝代：清
体裁：七言律诗

苍茫入去无多路，草木田庐种种宜。村口客来沸鸡犬，洞中人尽古须眉。翻嗟渔父迷花径，好共瞿童访鍊师。烟火神仙非臆说，云山咫尺莫相疑。
秦邮晚泊
作者：田雯
朝代：清
体裁：七言绝句

衰柳寒芦野水边，湖干风景故依然。秋城渔火秦邮夜，白首重来十四年。
秦邮木瓜酒歌
作者：田雯
朝代：清
体裁：古风

江南名酒非美酒，岂有大釂但小户。兰陵蜜甜惠泉酸，曲部欢伯不足取。秦邮野店木瓜香，妙理孤斟索阿姥。老我年来耽饮趣，潋滟瓶盆鸲鹆舞。油囊五斗载船行，江蟹两螯可敌虎。杜康死去一千年，更谁操觚作酒谱。
移家济南
作者：田雯
朝代：清
体裁：七言绝句

柳条初绿齐河道，杏酪新沽泺水边。一辆青油小车子，鲍姑在后葛洪前。
移寓
作者：田雯
朝代：清
体裁：七言律诗

巷北巷南春寂寂，梁鸿庑下太无聊。移来自笑耽书癖，看去谁伸乞米腰。草阁三重巢燕子，瓦盆二寸种鱼苗。吾庐真是堪高枕，詹尹何须捧腹招。
移居尊水园祭卢南村先生·其一
作者：田雯
朝代：清
体裁：七言绝句

二百年来无作者，广川今见一先生。若教白监涪翁在，凤髓弦胶有定评。
移居尊水园祭卢南村先生·其三
作者：田雯
朝代：清
体裁：七言绝句

前辈风流是我师，苦心笺注少陵诗。迢遥德水称知已，画扇斋中对酒时。
移居尊水园祭卢南村先生·其二
作者：田雯
朝代：清
体裁：七言绝句

草屋三间子美亭，先生醉卧不曾醒。空园竹柏多摇落，九点齐山未了青。
移居尊水园祭卢南村先生·其四
作者：田雯
朝代：清
体裁：七言绝句

三十年前公便死，閒庭风月几经春。南村若有先生在，小子当为洒扫人。
移居诗
作者：田雯
朝代：清
体裁：古风

东野家具少于车，学打僧包何为家。一捆乱书十瓦钵，奚奴负走如奔麚。小巷偪塞通破寺，邻人指说来官衙。自操箕帚埽土锉，糊窗吹纸西风斜。雨淋屋塌堆瓦砾，墙脚残立山姜花。日暮天寒验霜信，匝飞秃树啼老鸦。短檠无油月相照，二更三更城鼓挝。鱼目鳏鳏瞠不睡，直从万古寻羲娲。
移居诗
作者：田雯
朝代：清

东野家具少于车，学打僧包何为家。一捆乱书十瓦钵，奚奴负走如奔麚。小巷偪塞通破寺，邻人指说来官衙。自操箕帚扫土锉，糊窗吹纸西风斜。雨淋屋塌堆瓦砾，墙脚残立山？花。日暮天寒验霜信，匝飞秃树啼老鸦。
立春后一日饮李学士园亭作歌
作者：田雯
朝代：清
体裁：古风

月在单阏春风还，檐禽塌翅鸣风前。骑马出门何所适，短裘麈尾冲晴烟。碧山学士招我饮，西勾曲巷茅堂偏。初至不辨路出入，无乃此地通林泉。髣髴武陵引流水，桃花夹岸渔人船。是时玉沟未解冻，青葱竹树纷钩连。宾从冯陵啸歌发，矫如渴骥奔长川。酒杯在手书在壁，大簴长剑风雷缠。我拭龙唇下衫袖，半酣两翮思腾鶱。昨日读公富川作，开元大历直并肩。思一揃拂识颜色，狂奴捉鼻多拘挛。今夕驩宴浮大白，脱帽据地何便便。坐待春泥二三月，城南选胜春暄妍。柳花蒙茸乳莺软，河楼修禊闻潺湲。酒阑起舞夜过半，镫火羃䍥明星悬。呜呜角响行人寂，大笑看我珊瑚鞭。
竹吟
作者：田雯
朝代：清
体裁：古风

青青竹，丛中庭。朝有凤皇来，夕弄琅玕声。南窗下，风泠泠。
笼蜂辞
作者：田雯
朝代：清
体裁：古风

屋后白榆风雨响，野鹳瓦雀纷来往。蜜蜂无数匝枝柯，儿童贪蜂张网罗。黄篾织笼红羃举，凫葵遍地花如许。尔蜂尔蜂酿蜜好，嗟乎蜜成蜂己老。
答友人
作者：田雯
朝代：清
体裁：七言律诗

抱病村居久闭关，数株槐树一溪湾。毬场射圃风流歇，瓦钵棕鞋态度閒。独有心情贪绿蚁，判将爪发瘗青山。屈平何事为天问，絮絮篇章已尽删。
答申随叔
作者：田雯
朝代：清
体裁：七言律诗

散吏漫郎痴可怜，长安匏系数经年。正平未解投书刺，司业频来送酒钱。寒树栖鸦风不定，空庭捣练月初圆。一番秋水怀人梦，又到白蘋红蓼边。
答申随叔
作者：田雯
朝代：清

散吏漫郎痴可怜，长安匏系数经年。正平未解投书刺，司丛频来送酒钱。寒树栖鸦风不定，空庭捣练月初圆。一番秋水怀人梦，又到白蘋红蓼边。
答申随叔检讨
作者：田雯
朝代：清
体裁：七言律诗

病馀骚屑一官寒，曼倩金门兴已阑。薄俸每于书肆尽，世情偏让酒杯宽。窗前秋水来鸿影，头上黄花满鹖冠。出郭行吟正西笑，劳君书札到长安。
答醒斋以诗代柬
作者：田雯
朝代：清
体裁：七言律诗

寄书问我村中事，一水沧浪住上头。河戍平田閒射雉，杏花微雨自登楼。门无嘶马云来往，坐有提壶鸟劝酬。独是维摩春日病，落残婪尾几曾瘳。
纵鹘诗和黄方振
作者：田雯
朝代：清
体裁：古风

苍鹘飒爽姿，拘挛来蓟北。长丝絷老拳，土花垂斑脊。黄子颇放达，见之三叹息。何如任飞掣，纵此凌霄翮。中庭乍脱鞲，回顾辄惊魄。树动檐禽喧，山叠晴岚夕。塞云忽四垂，茫茫天风黑。侧脑溟渤宽，万里同一色。余闻纵鹘喜，岂慕冥鸿弋。杀机不可伏，嗟哉攫肉食。
纸房作
作者：田雯
朝代：清
体裁：五言律诗

车路经牛堑，行幐入纸房。懒云低不动，斜日瘦无光。寒有浇书酒，眠须濯足汤。一年三过此，岐路叹亡羊。
缲车辞
作者：田雯
朝代：清
体裁：古风

朝饲蚕，暮饲蚕，桑树叶大蚕眠三。初长如蚁今成茧，乙乙上簇黄白满，缲车咿轧风中转。女十五，当户织。桃夭期，闻消息。帘幕半垂燕双飞，打叠新缣作嫁衣。
翠微寺
作者：田雯
朝代：清
体裁：五言律诗

幽僻非人境，招提在此峰。垂岩千尺瀑，对岸二株松。直入烟霞窟，言寻麋鹿踪。攀萝方可到，车马不能从。
翠微寺
作者：田雯
朝代：清
体裁：古风

诘曲历石齿，沿溪树溟濛。招提门何向，陂陀无人踪。峭崖立万仞，惆怅林路穷。岂知披榛莽，纡回流水通。一僧出汲水，竹戽行相从。长绠下深涧，剨豁惊潭龙。淅淅石湫雨，泠泠葛花风。前循略彴去，木杪闻清钟。
翠微寺
作者：田雯
朝代：清

诘曲历石齿，沿溪树溟蒙。招提门何向，陂陀无人踪。峭崖立万仞，惆怅林路穷。岂知披榛莽，纡回流水通。一僧出汲水，竹戽行相从。长绠下深涧，剨豁惊潭龙。淅淅石湫雨，泠泠葛花风。前循略彴去，木杪闻清钟。
老态
作者：田雯
朝代：清
体裁：七言绝句

龙钟老态暗伤神，轻薄纷纷不敢嗔。昨日偶从市朝过，黑髭人笑白髭人。
老来
作者：田雯
朝代：清
体裁：七言律诗

老来万事没心情，一二仍然意不平。逢酒豪如逢烈士，爱花痴比爱倾城。从今习气消除尽，向后浮云自在行。祗可困眠饥啖饭，閒听儿子读书声。
老秀才述怀
作者：田雯
朝代：清
体裁：七言律诗

屯氏河涯老秀才，纸窗泥壁草堂开。两池满贮芙蕖种，十瓮新收曲糵材。亭是卢公吟杜地，家邻董子读书台。明年六十村中住，好与牧童吹笛来。
耳聋
作者：田雯
朝代：清
体裁：七言绝句

四十八年成老翁，一瓶社酒总无功。旁人错怪杜陵叟，佯说耳从前月聋。
耳聋
作者：田雯
朝代：清
体裁：七言绝句

打鼓吹螺事事停，床前蚁斗那堪听。思量两耳聋偏好，不倒春风社酒瓶。
聂政墓
作者：田雯
朝代：清
体裁：七言绝句

轵城南畔冢累累，中有韩庭刺客碑。小鸟乱啼流水过，数声听似聂嫈悲。
胜水庵远眺·其一
作者：田雯
朝代：清
体裁：五言律诗

野外多秋色，村居数日閒。出门方二里，便入翠微山。寺在蝉声里，人行树杪间。路逢支遁侣，邀我到禅关。
胜水庵远眺·其三
作者：田雯
朝代：清
体裁：五言律诗

叠嶂一千尺，层楼悬在兹。远看秋雁下，况是夕阳时。风落涧边石，鹤巢松顶枝。浑河三十里，斜绕督亢陂。
胜水庵远眺·其二
作者：田雯
朝代：清
体裁：五言律诗

风来吹柿树，片片下庭柯。不到山深处，那知红叶多。厨幽烟出竹，帘静户垂萝。小憩僧房静，其如啼鸟何。
胜水庵远眺·其四
作者：田雯
朝代：清
体裁：五言律诗

我欲随山鸟，高飞第一峰。振衣千涧壑，回首万芙蓉。霜后餐丹实，林边听暮钟。野云自来往，何处访幽踪。
脉脉来津又去津七香车下净无尘黄姑片石留佳话试问长生殿里人·其一
作者：田雯
朝代：清
体裁：七言绝句

原来天上最多情，粉蝶青陵恨未平。一度啼痕三十日，为云为雨不曾晴。
脉脉来津又去津七香车下净无尘黄姑片石留佳话试问长生殿里人·其二
作者：田雯
朝代：清
体裁：七言绝句

碧落横空河汉秋，金风玉露暮蝉愁。哀鸿泪作潇潇雨，不用双星别泪流。
自皖归
作者：田雯
朝代：清
体裁：七言律诗

轻烟柔橹皖城还，两岸寒花满目斑。红叶已飘山四际，白云忽起树中间。一行鸿雁蟂矶路，数片帆樯牛渚湾。来往江乡二千里，几回临眺破愁颜。
自题乙亥诗卷后二首·其一
作者：田雯
朝代：清
体裁：七言绝句

简略颓唐竟若何，排成新卷意销磨。一年事事成真懒，半格诗篇截句多。
自题乙亥诗卷后二首·其二
作者：田雯
朝代：清
体裁：七言绝句

肯容书簏酒螺閒，欲策诗勋未许删。俳体百篇教婢读，老来合学白香山。
自题漪亭读书图
作者：田雯
朝代：清
体裁：七言绝句

水部萧閒似隐沦，亭边秋水净无尘。一编犹展南华读，可笑词场毷氉人。
舍弟归里
作者：田雯
朝代：清
体裁：五言律诗

柳碧如醅色，蝉鸣似棹歌。只今秋色里，其奈别离何。官税凭新稼，庭花护旧柯。翻嫌杜陵老，鹅鸭话偏多。
舍弟有江南之游作此寄之
作者：田雯
朝代：清
体裁：古风

鬲河之水流清渠，数间茅屋城西隅。桃花李花二月发，落英铺地如氍毹。亭前老树缠风雨，上覆檐溜枝扶疏。故园景物颇清美，行歌被酒真吾庐。芋魁饭豆苦不足，箕踞晞发狂且迂。忽尔蹒跚趣装出，大江南北长驰驱。鸡鸣咿喔晨星烂，谁为脂辖催登途。江上未闻销兵甲，路旁村落成榛芜。刍车轧轧击鼓过，邮亭小吏鞭笞呼。寒食萧萧酒旗少，行人空忆黄公垆。况闻久客亲童仆，二三赤脚蛮獠奴。小者身手太猾黠，大者鏖糟无完襦。野店板桥歇行李，疲驴破帽随猿狙。丈夫贫贱理应耳，此游无乃非良图。腰下犊鼻可终老，逢人弹铗徒区区。昨岁冲雪来燕邸，挑镫兀坐相欷歔。见我形容日枯槁，展转怀抱如茹荼。我未辞官子作客，北堂白发长倚闾。安得耦耕隐南亩，作息田舍倾醍醐。春草池塘啼鸟急，垂杨细雨归来乎。
舟中作四首·其一
作者：田雯
朝代：清
体裁：五言绝句

溪鸣风雨来，渔子窅然去。岸上是何村，摇竿入深树。
舟中作四首·其三
作者：田雯
朝代：清
体裁：五言绝句

帆腹饱天风，舟轻不可泊。崖花无数开，林鸟有时落。
舟中作四首·其二
作者：田雯
朝代：清
体裁：五言绝句

霞气动衣裳，水光相映带。西看叠嶂青，山在夕阳外。
舟中作四首·其四
作者：田雯
朝代：清
体裁：五言绝句

转篷数村过，浴水一鸥圆。晴云如襞絮，片片上人船。
舟中有感
作者：田雯
朝代：清
体裁：七言绝句

默坐篷窗落照时，风帆疾钝不须知。世间万事舟行水，听尔黄头与舵师。
舟中杂诗五首·其一
作者：田雯
朝代：清
体裁：五言律诗

小舟如板屋，四五尺馀宽。床上堆书卷，窗前挂钓竿。布帆秋雨重，沙岸苇花寒。长夜烧镫坐，黄头唱未阑。
舟中杂诗五首·其三
作者：田雯
朝代：清
体裁：五言律诗

客馆在何处，思依秋树根。董祠红叶路，郑圃白杨村。煮药风炉妥，贪眠絮被温。旅怀甘寂寞，习静且关门。
舟中杂诗五首·其二
作者：田雯
朝代：清
体裁：五言律诗

不闻欸乃久，复此弄馀声。一部回帆鼓，两行秋雁鸣。戌楼甘茂里，渔火子游城。荡桨愁昏黑，东峰白月生。
舟中杂诗五首·其五
作者：田雯
朝代：清
体裁：五言律诗

西北狂飙起，停桡一水隅。犬寒村不吠，鸦睡柳相呼。白浪欺人老，青山送客孤。凌晨红日上，十幅顺风蒲。
舟中杂诗五首·其四
作者：田雯
朝代：清
体裁：五言律诗

膏肓岁月老，二竖苦相侵。不畏青囊术，宁知白发心。著书缘奕误，嗜酒入禅深。冬底灾年过，方山返旧林。
舟发扬州偶感脚疾适友人折柬将赴饮先投以诗·其一
作者：田雯
朝代：清
体裁：七言绝句

楚尾吴头行路难，二分明月下江干。彦威半作襄阳士，惭愧齐名释道安。
舟发扬州偶感脚疾适友人折柬将赴饮先投以诗·其二
作者：田雯
朝代：清
体裁：七言绝句

歌舞樽罍一辈新，玉钩斜畔迥无尘。蛾眉楼上何妨笑，看我蹒跚蹩躠人。
良乡晓发别友人
作者：田雯
朝代：清
体裁：七言绝句

督亢陂荒野色侵，酒徒送客只孤吟。黑鸦无数鸣寒水，风雨萧萧变徵音。
良乡道中见西山
作者：田雯
朝代：清
体裁：五言律诗

杳霭远山色，别来经一年。酒旗官柳下，梵寺石桥边。花放迎人至，鸿飞过马前。何劳又西笑，吟望翠微巅。
芋
作者：田雯
朝代：清
体裁：古风

芋以蹲鸱名，取义亦漫漶。多怪厌恶鸟，僻事何曾见。终南大专车，蜀都富充馔。懒残寒火煨，谁人取其半。十年作宰相，邺侯不贫贱。西村莳两畦，园丁勤浇灌。其叶似蒋菰，雨后滋葱茜。秋肥满筠笼，担来泥没骭。朝夕恣一饱，狼籍更烂漫。惭无龙脑香，岂有三城炭。芋魁悲遭遇，下体等藜苋。
芦沟桥
作者：田雯
朝代：清

虹蜺千尺暮云屯，塞路人行驾短辕。霜下桑乾寒浪小，火烧碣石远山昏。平林叶脱巢禽出，野寺烟深粥鼓喧。闻道张华曾有宅，苇花漠漠吊荒村。
花朝别友人
作者：田雯
朝代：清
体裁：五言律诗

镇日阴霾起，蹉跎向柳条。黯然当此夕，不辨是花朝。小院飞寒雨，回风下怒雕。天涯春草色，重惜故人遥。
花朝怀友人
作者：田雯
朝代：清
体裁：五言律诗

春迟新水涨，河上柳如烟。去马东陵外，怀人燕社前。暮云投大壑，远树界青天。二月多风雨，花朝最可怜。
苏味道宅在栾城西
作者：田雯
朝代：清
体裁：七言绝句

武子桥西十里馀，翠微山下古村墟。卯君自爱栾城好，柳陌莲塘味道居。
苏禄王画像歌
作者：田雯
朝代：清
体裁：古风

狸晴戟髯鸦色袍，乌帽红帕螭龙交。山桑雕弓鹳翎箭，珊瑚宝玦大食刀。秃襟短袖击鼍鼓，狰狞怪状真鬼豪。两旁丁丁两海女，西施郑旦双妖娆。一插雀钗露粉面，一调鹦鹉衣冰绡。左者拖裙捧玉斗，右者晞发吹秦箫。云是苏禄巴都像，澄心堂纸魂逍遥。画工䫉得乃大手，虎头道子挥㕙毫。于阗迤东六万里，青山一发中原朝。永乐皇帝受琛贡，何殊南楚来包茅。峨艑破浪送之去，天吴拔地空中逃。沧屿茫茫掉其尾，魑魅大小群相招。天津败荻吊蟋蟀，卫河崩岸鸣鸱鸮。廷臣奏笺谥恭定，赐以玉篆沉烟壕。诏葬鹿角筑马鬣，碑碣堂庑苍山牢。是时景隆罢酣战，连城十二围周遭。荒垒遗镞夜月冷，颓沙奔马寒花飘。过者贳酒浇抔土，火珠迸落华表高。玉鱼金碗在何处，当年性命轻鸿毛。余观此图生叹息，村原禾黍风萧萧。
苏门山拜孙登像
作者：田雯
朝代：清
体裁：古风

小峰石一拳，大峰壁千寻。山椒风雨声，如闻鸾凤音。我坐长松下，一弹龙唇琴。啸台抱斜阳，俛卬悲古今。
苦雨叹
作者：田雯
朝代：清
体裁：古风

五行之志昔曾诵，郎顗高谈贾生痛。咄咄天漏何术塞，商羊只足向人哢。丰隆奋地火欲流，羲和停行辔不动。鼋鼍鼓鬣来堂坳，蛙黾鸣股上屋栋。甑口釜底爨烟稀，妇子抱泣老农哄。夏怜四壁千村无，秋伤五䅽八月空。去天一握绿章闻，长吏低回官牒送。行野愁踏土木灾，朱牒限比官粮重。卖犊鬻女充道衢，百钱斗米堪作贡。河伯雨师亦常职，跋扈飞扬太豪纵。长庲告瘁泽门晰，鸲鹆跦跦䆒何用。羊盘乌栊莫嗟咨，秋雁一声燕麦种。污邪瓯窭破豚蹄，朝元高阁鸣铁凤。
茅山绝句·其一
作者：田雯
朝代：清
体裁：七言绝句

东风吹我入山行，野草江烟煖渐生。才买治聋村店酒，春禽忽放两三声。
茅山绝句·其七
作者：田雯
朝代：清
体裁：七言绝句

曳尾何如放浪游，华阳洞在大茅头。他年若学陶贞白，不画双牛画一牛。
茅山绝句·其三
作者：田雯
朝代：清
体裁：七言绝句

谢客石门太多事，卒徒车马乱纷纷。今朝布袜青鞋兴，莫遣山灵笑使君。
茅山绝句·其九
作者：田雯
朝代：清
体裁：七言绝句

寻仙我欲学长生，狂蹋三茅顶上行。安得悬崖縳亭子，自吹松火煮黄精。
茅山绝句·其二
作者：田雯
朝代：清
体裁：七言绝句

竹里村烟嫌客过，花边小队少人知。行行自觅山腰路，鸦髻双童杖一枝。
茅山绝句·其五
作者：田雯
朝代：清
体裁：七言绝句

众鸟高飞云不开，剨然潭底一声雷。待予小试神仙术，去割乖龙左耳来。
茅山绝句·其八
作者：田雯
朝代：清
体裁：七言绝句

双髻前行是鲍姑，搬家曾见稚川图。今来汲水宅边井，竹子一行松二株。
茅山绝句·其六
作者：田雯
朝代：清
体裁：七言绝句

行到陂陁坌口边，岸巾小憩绿岩前。斜阳流水桃花下，忽遇神仙谢自然。
茅山绝句·其四
作者：田雯
朝代：清
体裁：七言绝句

斜插梅花乌帽边，小桥风雪剧流连。茅山道士不相识，错比襄阳孟浩然。
茗饮行再示赵生
作者：田雯
朝代：清
体裁：古风

我昔行役大江北，三月曾入三洄游。江村谷雨好时节，小岘万树枪旗抽。官焙十斛裹黄篾，彭城一路驮双牛。我生嗜此浇舌本，十四年久如朋俦。姜盐半煎无不可，中箱载楚随黔州。蟹眼日沸彭亨鼎，竹炉葵扇排床头。煖胃绝胜门冬饮，马卿多病今全瘳。蒙花松蔎不入口，顾渚雀舌真如雠。前宵客席啜两碗，一夜破睡增千忧。鱼目鳏鳏指画被，酪奴刻毒吾何尤。譬彼结交勿泛滥，凉燠不翅薰与莸。水滨小儿应狂噱，伧父捉鼻良足羞。聊城赵生善斗茗，健翮鸿鹄凌清秋。高标异骨人不识，头纲八饼穷雕搜。苍头水厄遭嘲哂，灌顶直倾三十瓯。卢仝之七那足数，渴虹掉尾长江流。竹竿小巷鸣瓦雀，荈乡仗尔来封侯。老子毁茶唯耽酒，十日五日眠糟丘。与子刘项不相下，堂堂壁垒分鸿沟。屯氏河水黄泥浊，不知何水堪置邮。当此红蓼白蘋夕，木叶瑟瑟风飕飕。劝子且同刘白堕，镫前烂醉商声讴。
荅丰原书并寄以诗
作者：田雯
朝代：清
体裁：七言绝句

老去谁书白练裙，新于塞上咏从军。排成诗句无多卷，寄与山东赵广文。
荅友人
作者：田雯
朝代：清
体裁：七言绝句

酒徒词社总成虚，白首相知按剑馀。红蓼花开秋雁叫，关门正著绝交书。
荅惠元龙即次来韵
作者：田雯
朝代：清
体裁：古风

庚申之岁见君面，荷衣蕙带乌角巾。手中马挝珊瑚赤，袖底诗卷冰蚕纹。句曲官衙太湫隘，江头两见梅花新。怪我持节不称意，累君寒饿东野身。一时文酒尽豪杰，吁嗟散去无一存。君骑蹇驴来夏杪，住此又复秋冬春。竹竿小巷类村坞，长河围屋槐当门。但有鸭豚插木栅，并无车马填街尘。白蟫穿穴鸡咿喔，黄河万里探昆崙。高歌红豆词一阕，沉酣倾泻蒲桃樽。朔风吹雪欺衣破，寒如泉溜垂天绅。衣材褥段何足道，新诗冷艳排冬温。胡荽泽蒜北食惯，庖人粗丑农家贫。感君淹留将二载，论文夜半灯火分。割毡投辖辄自耻，不知何以娱嘉宾。细书赫蹄寄南雁，此事说与尧峰人。
荆门州不得晤杨子常同年却寄·其一
作者：田雯
朝代：清
体裁：五言律诗

奇险荆门道，孤城压乱山。蒙泉蟆口水，丑石虎牙关。黄鹄干戈里，乌江霄汉间。军铃夜不息，羽檄下征蛮。
荆门州不得晤杨子常同年却寄·其二
作者：田雯
朝代：清
体裁：五言律诗

群山似奔马，滚滚赴荆门。日落于菟出，花开蓖薢繁。破愁无美酒，入夜有吟猿。思访扬雄宅，挑灯一细论。
菉萝山五百字
作者：田雯
朝代：清
体裁：古风

汉南佳山水，乃有菉萝峰。拔地亘百里，仸侨千万重。一峰初来谒，褰开行其中。岚霭首相引，逶迤随短筇。俄歘众峰至，无数青芙蓉。石与人争路，嶂插天斗雄。回瞩衣色变，堆身空翠浓。俛卬各因依，偪塞复玲珑。吟狖不住啼，哀湍无停冲。沅水贯其腹，昼夜相磨砻。夸娥未崩坏，狡狯而灵通。礉礉声弗息，只疑两耳充。岩乳所滴沥，狮象蛇龟龙。合掌二古佛，璎络坐轩□。上有贝叶幢，下有怪石供。日午逐峰侣，捃摭难形容。前者数间屋，后者两石弓。左者雁鹜群，右者虎豹丛。凹者杵臼缺，凸者汲冢丰。昂者触天柱，圆者养鹤笼。小者千钧弩，大者万斛艨。立者鱼复阵，行者桓典骢。来者细侯驾，去者彭泽踪。绀者翠色羽，赩者丹叶枫。黝者螺子黛，黄者蜜房蜂。斑斑如凤凰，离离如螮蝀。如沉香小亭，如馆娃旧宫。如修眉秾绿，如蝉鬓鬅松。如丑女生瘿，如病夫溃痈。如老僧拄杖，如道士鞠躬。如说法宝志，如搬家葛洪。如五神车送，如三素云烘。如宾客对揖，如刘项交锋。如祃牙开张，如沓潮汎沨。如旌旗壁垒，如马同车攻。如扪虱谈席，如送船分风。如勾连阡陌，如罢亚稑穜。如天女散花，如俊鹘抟空。如盆罂俎豆，如城阙鼓钟。奇葩既芬郁，乔木何郁葱。雨后葡卜白，沙边踯躅红。百尺垂髯杉，五粒摩顶松。石匮鸣竹鸡，潼汸眠水犎。蝴蝶大如斗，狐狸化为翁。混沌妙结搆，惨淡施鬼工。神仙互盘踞，窟宅环西东。我行一笋兜，凭虚驾长虹。平生所罕觏，开拓万古胸。疗治此痼疾，焚香谢苍穹。前访瀹鼎池，跫然遇瞿童。暂与众峰别，清啸日下舂。
菽乳辞
作者：田雯
朝代：清
体裁：古风

菽乳白，河之湄。菽乳熟，然豆萁。肉食者鄙，聊复尔尔。老饕云何，佳哉盐豉。饱糠籺，略相当。万钱厨，嘲何郎。谁道黎祁美，不及大官羊。
蒙惠二泉
作者：田雯
朝代：清
体裁：古风

二泉相伯仲，接踵城西隅。其色如玻瓈，其味如醍醐。重轻差毫釐，澄甘本无殊。一自地肺泻，一从石腹刳。一渟漱玉池，一溉稻花渠。荆门山麓郡，兹水民所需。缅怀桑苧翁，水事理不粗。何其竟阙略，未一置邮符。我来探泉脉，水鸟向人呼。襟披亭榭旷，意与烟霞俱。落花饵山麛，垂竿钓游鱼。安得三五夕，留连浣尘躯。
蓼花盛开柬友人
作者：田雯
朝代：清
体裁：七言律诗

米囊花尽蓼花开，东阁何堪赋老梅。客舍偏争秋色早，西风又送雁声来。青鞋布袜今能否，试茗弹棋日几回。昨夜西清初下直，斗班小凤莫相催。
蔷薇花五绝句·其一
作者：田雯
朝代：清
体裁：七言绝句

无数山禽朝格磔，一番春雨暮纷拿。官斋寂寞沈吟立，看遍蔷薇满架花。
蔷薇花五绝句·其三
作者：田雯
朝代：清
体裁：七言绝句

引得春驹太多事，倒飞斜舞十分狂。凭谁绘向东风里，半是徐熙半赵昌。
蔷薇花五绝句·其二
作者：田雯
朝代：清
体裁：七言绝句

瑟瑟丝丝绝可怜，红须绿刺弄春烟。分明一段蜀江锦，铺在竹窗晴日边。
蔷薇花五绝句·其五
作者：田雯
朝代：清
体裁：七言绝句

堪笑香山老居士，花开将尔当夫人。我唯一看一回醉，消尽瓶中曲米春。
蔷薇花五绝句·其四
作者：田雯
朝代：清
体裁：七言绝句

汉女新妆别样裁，石家锦幛两边开。蔷薇不受閒评品，山馆清吟野客来。
蕉溪
作者：田雯
朝代：清
体裁：七言律诗

羊肠一线石横陈，高下盘旋似转轮。岭外村墟唯木老，溪边烟火是蕉人。虎来日暮愁孤旅，水退庐残少四邻。芦管声中流涕久，二三父老意相亲。
蕲龟
作者：田雯
朝代：清
体裁：七言律诗

老桑蚤避体轻圆，留伴书床砚沼边。毛碧浑如么凤色，甲斑酷似五铢钱。支床用尔翻嫌小，曳尾藏君绝可怜。万事蹉跎吾意懒，不须钻筴费言诠。
蛙
作者：田雯
朝代：清
体裁：七言绝句

袍绿睛红侧注冠，大声阁阁狈团团。如何假馆邮亭夜，汝辈原来尽是官。
蟹
作者：田雯
朝代：清
体裁：古风

连日太常斋，蔬食鱼肉寡。独于郭索肥，破戒不能舍。寒蒲缚数辈，无异饷龙鲊。见之酒兴生，老饕贪杯斝。双螯可敌虎，菊汤叶盈把。彭蜞莫自误，虫鱼熟尔雅。两手何曾閒，余真好事者。
衙斋水亭
作者：田雯
朝代：清
体裁：七言律诗

官閒结搆小亭幽，曲径回桥碧沼头。分得晴川半篙水，移来黄鹤一层楼。开窗人在垂杨下，坐槛风牵画舫游。李白嵇康常到此，看花漉酒楚江秋。
襄阳绝句十二首·其一
作者：田雯
朝代：清
体裁：七言绝句

雨柁风旗渡汉江，行幐结束獠奴扛。鹿门此去无多路，上岸骑驴访老庞。
襄阳绝句十二首·其七
作者：田雯
朝代：清
体裁：七言绝句

溪云山雨半模糊，一幅灰堆总画图。我欲收来为粉本，前村交付米于菟。
襄阳绝句十二首·其三
作者：田雯
朝代：清
体裁：七言绝句

岂有鸩人羊叔子，却怜沉水杜征南。残山破庙丰碑在，长啸一声天蔚蓝。
襄阳绝句十二首·其九
作者：田雯
朝代：清
体裁：七言绝句

香奁渍粉句消魂，才思清狂宅尚存。一代词人段成式，山间别业木瓜村。
襄阳绝句十二首·其二
作者：田雯
朝代：清
体裁：七言绝句

曾读汉南耆旧传，风流凋谢说先民。眼中不少雍州客，谁是一人谁半人。
襄阳绝句十二首·其五
作者：田雯
朝代：清
体裁：七言绝句

如泥烂醉习家池，拍手铜鞮倒接䍦。不羡山公饶逸兴，杯前妙有葛彊儿。
襄阳绝句十二首·其八
作者：田雯
朝代：清
体裁：七言绝句

直上宜城望大江，杜康台畔水淙淙。鱼泔买得十千尾，酒剂篘来二百缸。
襄阳绝句十二首·其六
作者：田雯
朝代：清
体裁：七言绝句

烟匏雨笠路层层，水放晴光霞气蒸。独怪诗人皮袭美，清吟何必在松陵。
襄阳绝句十二首·其十
作者：田雯
朝代：清
体裁：七言绝句

六月炎天我欲愁，刺桐花下住行舟。才经宋玉坟边路，风雨刁骚便似秋。
襄阳绝句十二首·其十一
作者：田雯
朝代：清
体裁：七言绝句

水南刺史有层台，豚犬儿郎事可哀。岸帻呼风歌一曲，几年不见野鹰来。
襄阳绝句十二首·其十二
作者：田雯
朝代：清
体裁：七言绝句

山前说是仲宣家，眢井残楼落照斜。曳杖寻来无别物，一丛鸭蹠雨中花。
襄阳绝句十二首·其四
作者：田雯
朝代：清
体裁：七言绝句

草草登临夕阳馆，题名阙略负山川。自从李白王维死，愁杀能诗孟浩然。
西山行为张蘧若侍御
作者：田雯
朝代：清
体裁：古风

神丁电火蚩尤风，朱亥椎响声隆隆。狐狸魑魅何处避，丛神冒首千山空。西山遭涴将百载，貂珰臭骨今何在。杨左之魂不可招，碧云寺古沧桑改。熹庙遗事那堪论，山椒空有寺人坟。遥冈景陵一坯土，柿林寒叶秋纷纷。张公上疏真御史，骢马骑来行且止。试看翠微风雨过，一鹗横飞夕阳里。
西邻枣树
作者：田雯
朝代：清
体裁：古风

西邻枣树摇露梢，寒宵戛触如吹筊。过墙乾叶不胫走，乱投屋上三重茅。前月纂纂垂朱实，大似橘柚新擘包。谁遣儿童酸打尽，风吹乔棘空枝交。忽忆乡园此时节，篾篮无数来村郊。木奴千头那足数，杂以梨栗兼瓜爮。冬官嚼啖不称意，日饱笼饼槃无巢。霜威折绵北地冷，夕虫动股鸣堂坳。憔悴几嗟汉南树，凉暑思煎粘日胶。傍檐乌尾向人掉，入夜柳瘿连床敲。隔屋听者三叹息，如此长夜何呶呶。
见卖花者随一犬戏作
作者：田雯
朝代：清
体裁：七言绝句

都市繁华何剧哉，趋炎逐臭莫相猜。金张第内钱如许，人卖花来犬亦来。
见燕子作
作者：田雯
朝代：清
体裁：七言律诗

曲径閒花细雨侵，翻飞春社动鸣禽。依人卜筑风巢定，趁日衔泥草阁深。枝上鹪鹩同寂寞，巷中王谢叹销沉。经旬看尔将雏去，紫陌乌衣何处寻。
见贫道士
作者：田雯
朝代：清
体裁：七言绝句

村口桃花饼饵香，横拖藤杖觅斋粮。丹经写就成何用，不信全无辟谷方。
詹丽朋惠蕲簟
作者：田雯
朝代：清
体裁：七言绝句

书屋三重曲录床，庭花经雨一丛香。先生官冷心无热，何用琉璃八尺黄。
记梦
作者：田雯
朝代：清
体裁：七言律诗

兀腾春梦欠分明，十二瑶台顶上行。天阔飞来华表鹤，风泠吹下步虚声。吴刚月老年年斧，缑岭花残夜夜笙。王母桃花多少树，今番定问董双成。
许由墓二首·其一
作者：田雯
朝代：清
体裁：七言绝句

昨自昆阳城下去，庙中遗像祀功臣。如何生值陶唐世，不少箕山颍水人。
许由墓二首·其二
作者：田雯
朝代：清
体裁：七言绝句

曲抱林峦饮犊河，小熊山下注清波。可堪洗耳人声绝，更有一牛浮鼻过。
论诗·其一
作者：田雯
朝代：清
体裁：七言绝句

渔洋一派唐三昧，抉出诗人第一班。锦瑟玉溪真绝调，大儿合是白香山。
论诗·其二
作者：田雯
朝代：清
体裁：七言绝句

诗坛老将公评在，不许偏师索价高。唯有少陵矜律细，泰山果尔重秋毫。
论诗绝句·其一
作者：田雯
朝代：清
体裁：七言绝句

元音太古绝文辞，十五国风天籁吹。可笑后人蛇画足，辛勤束晰补笙诗。
论诗绝句·其七
作者：田雯
朝代：清
体裁：七言绝句

谷量石计各纷纭，跋扈飞扬可张军。何日援琴弹荡什，长留风雅在河汾。
论诗绝句·其三
作者：田雯
朝代：清
体裁：七言绝句

骈丽隋梁刍狗陈，兰成才调果清新。作诗不用吴均语，杂记西京误几人。
论诗绝句·其九
作者：田雯
朝代：清
体裁：七言绝句

群儿谤口聚蚊雷，唐宋判将伪体裁。拈出诚斋村究语，无人解道读欧梅。
论诗绝句·其二
作者：田雯
朝代：清
体裁：七言绝句

李苏作俑创河梁，三百遗编尽可伤。不少词人拾残沈，谁教孺子唱沧浪。
论诗绝句·其五
作者：田雯
朝代：清
体裁：七言绝句

气粗语大排诗卷，长庆齐名已盛传。白傅变成新格律，老元剽盗秪堪怜。
论诗绝句·其八
作者：田雯
朝代：清
体裁：七言绝句

世无沈谢曹刘辈，摹索何难暗得之。作者满前一丘貉，徐陵善忘是吾师。
论诗绝句·其六
作者：田雯
朝代：清
体裁：七言绝句

韩老何当逊孟郊，寒虫偏不厌寒号。涪翁别是江西体，前辈东坡效尔曹。
论诗绝句·其十
作者：田雯
朝代：清
体裁：七言绝句

说铃书肆不堪称，白苇黄茅那可凭。世上西涂东抹手，骊珠探去有谁能。
论诗绝句·其十一
作者：田雯
朝代：清
体裁：七言绝句

琢肝鉥肾费寻思，摊饭浇书病不支。拣取前人篇什读，老来白陆最相宜。
论诗绝句·其十二
作者：田雯
朝代：清
体裁：七言绝句

吾乡边李有前民，趵突泉头墨迹新。眼底渔洋蚕尾外，诗人空作济南人。
论诗绝句·其四
作者：田雯
朝代：清
体裁：七言绝句

阮子咏怀陈感遇，柳州一派又苏州。读来五字成真赏，可并江河万古流。
访高鍊师
作者：田雯
朝代：清
体裁：七言绝句

自笑山姜见事迟，钝根闻道是何时。那堪生意甘衰白，才访天坛老鍊师。
读东坡集偶题·其一
作者：田雯
朝代：清
体裁：七言绝句

一代文章苏长公，泉源万斛自称雄。前身直是昌黎子，磨蠍由来守命宫。
读东坡集偶题·其三
作者：田雯
朝代：清
体裁：七言绝句

小坡著作来儋耳，孙觌才名亦绝伦。宦者更奇梁守道，属毛离里说先臣。
读东坡集偶题·其二
作者：田雯
朝代：清
体裁：七言绝句

文词弛禁政和年，始有眉山墨迹传。道士恰从天上至，曾逢奎宿玉皇前。
读东坡集偶题·其五
作者：田雯
朝代：清
体裁：七言绝句

词桀苏门六君子，风流文采一时新。坡公赏识原奇绝，元祐年间尽党人。
读东坡集偶题·其四
作者：田雯
朝代：清
体裁：七言绝句

惠州禅寺朝云死，也似香山别柳枝。寂寞沙洲人不见，云蓝小袖又生儿。
读东阿传
作者：田雯
朝代：清
体裁：七言绝句

生子如斯非易得，才名早冠建安俦。阿翁可笑荒唐甚，尚羡江东一仲谋。
读书
作者：田雯
朝代：清
体裁：七言绝句

夜阑长短五噫声，坐倚昏灯气未平。可怪衰年六十五，住人庑下作书生。
读任彦升传
作者：田雯
朝代：清
体裁：七言绝句

浣衣食麦苦当时，才并江淹玮瑰辞。捷入中书肠内热，可怜俛首谢虫儿。
读元人诗各赋绝句·其一
作者：田雯
朝代：清
体裁：七言绝句

千年风雅遗山体，半格堂堂妙入神。商略论诗三十首，如公直作济南人。
读元人诗各赋绝句·其七
作者：田雯
朝代：清
体裁：七言绝句

玄都道士虚中子，霞外残编兀自奇。曾向钱唐湖壁上，几行墨沈石榴皮。
读元人诗各赋绝句·其三
作者：田雯
朝代：清
体裁：七言绝句

一般不信先生处，方外还存藁数章。杨范齐名皆敌手，汉廷老吏太矜狂。
读元人诗各赋绝句·其九
作者：田雯
朝代：清
体裁：七言绝句

诗名岂是寻常得，跋扈飞扬未易才。西蜀伯生高月旦，须教百战健儿来。
读元人诗各赋绝句·其二
作者：田雯
朝代：清
体裁：七言绝句

文安前哲龙门笔，三史才华自不同。落落当年杨李辈，孤山洒泪夕阳中。
读元人诗各赋绝句·其五
作者：田雯
朝代：清
体裁：七言绝句

姚子摹来浑莫辨，申州有一故人存。看他总爱元和脚，敛手姜牙不可论。
读元人诗各赋绝句·其八
作者：田雯
朝代：清
体裁：七言绝句

东野低头愧下风，金台万里有词雄。那知郭隗多奇骨，却策诗坛第一功。
读元人诗各赋绝句·其六
作者：田雯
朝代：清
体裁：七言绝句

江口峭帆秋雨夜，雁门短褐北风前。巧题辄自夸馀技，袁赵虞杨笑拍肩。
读元人诗各赋绝句·其十
作者：田雯
朝代：清
体裁：七言绝句

好友熊生知己外，唐临晋帖识应稀。休从长庆谈元白，卖卜诗人范德机。
读元人诗各赋绝句·其十一
作者：田雯
朝代：清
体裁：七言绝句

太湖三万六千顷，落月长庚何处寻。啽呓翠寒真赏绝，一编鲸背动豪吟。
读元人诗各赋绝句·其十三
作者：田雯
朝代：清
体裁：七言绝句

山姜旧有王孙画，春陌看山立马图。寒夜读公松雪卷，层冰胶砚费工夫。
读元人诗各赋绝句·其十二
作者：田雯
朝代：清
体裁：七言绝句

惊人硬语盘空大，老手词源万斛多。未必韩苏能胜此，先生何处着诗魔。
读元人诗各赋绝句·其十五
作者：田雯
朝代：清
体裁：七言绝句

古鼎名琴自可人，阆风孤鹤认前身。老迂雅洁曾成癖，净涴诗尘与画尘。
读元人诗各赋绝句·其十六
作者：田雯
朝代：清
体裁：七言绝句

曾见种松书百行，数公枉用说黄苍。发踪便尔多时辈，不抵支离一叟强。
读元人诗各赋绝句·其十四
作者：田雯
朝代：清
体裁：七言绝句

萧閒清閟诗人宅，乔木松篁水一湾。自是篇章凌鲍谢，谁教辛苦作荆关。
读元人诗各赋绝句·其四
作者：田雯
朝代：清
体裁：七言绝句

句曲贞居称外史，马塍菌阁尽风流。分明并迹陶弘景，不向山间画两牛。
读冯衍传
作者：田雯
朝代：清
体裁：七言绝句

阴就交情原不薄，廉丹说去亦绝伦。冯生穷达谁能料，一事伤心是妇人。
读刘穆之传
作者：田雯
朝代：清
体裁：七言绝句

十人馔设百函彊，眼底宾榔只暗伤。自是遭时才调绝，五官并用太夸张。
读卢怀慎传
作者：田雯
朝代：清
体裁：七言绝句

丞相忧时上疏回，饥寒妻子亦堪哀。声名纵让姚崇辈，不是寻常伴食才。
读史偶咏·其一
作者：田雯
朝代：清
体裁：七言绝句

入閤其如犬吠何，才人情思半消磨。原来小屋孤眠处，梁上书多饼饵多。
读史偶咏·其三
作者：田雯
朝代：清
体裁：七言绝句

大手文章作赋工，区区邢子岂能同。看来亦是寻常技，蛱蝶狝猴狗兔中。
读史偶咏·其二
作者：田雯
朝代：清
体裁：七言绝句

心热槌车逐后尘，穰侯相印太逡巡。风流年少王宁朔，邓禹依然欲笑人。
读史偶咏·其五
作者：田雯
朝代：清
体裁：七言绝句

平生书剑总徒劳，雷摰相逢意气豪。勇退无闻饶怪事，文章不直海凫毛。
读史偶咏·其四
作者：田雯
朝代：清
体裁：七言绝句

赤章午夜奏苍天，绮语伤心佛亦怜。一事却从何处悔，寿光阁外晚风前。
读司马相如传
作者：田雯
朝代：清
体裁：七言绝句

犊鼻裈寒四壁荒，风流犬子擅词场。才人自古谁能料，好色翻成谏猎章。
读崔浩传
作者：田雯
朝代：清
体裁：七言绝句

桃简原来才艺绝，甲兵壁垒自填胸。平生合是留侯侣，只少功成访赤松。
读庾开府集题六绝句为倪舍人鲁玉·其一
作者：田雯
朝代：清
体裁：七言绝句

江表才华早绝伦，咸阳关外更清新。令狐不解文章妙，浪道兰成是罪人。
读庾开府集题六绝句为倪舍人鲁玉·其三
作者：田雯
朝代：清
体裁：七言绝句

掘尾旗明野火寒，风流小庾楚江干。郢州刺史无情甚，不记当年断袖欢。
读庾开府集题六绝句为倪舍人鲁玉·其二
作者：田雯
朝代：清
体裁：七言绝句

青丝白马下台城，著作徒然擅重名。可笑繁华朱雀巷，东宫学士夜屯兵。
读庾开府集题六绝句为倪舍人鲁玉·其五
作者：田雯
朝代：清
体裁：七言绝句

草荒宋玉悲秋宅，老忆乡关更不堪。别馆都亭空洒泪，伤心故国是江南。
读庾开府集题六绝句为倪舍人鲁玉·其六
作者：田雯
朝代：清
体裁：七言绝句

杨子伽蓝未足多，郦元藻思更如何。玉台新咏残编在，妒杀徐家小宝摩。
读庾开府集题六绝句为倪舍人鲁玉·其四
作者：田雯
朝代：清
体裁：七言绝句

文采分镳哲匠能，才名北地尽堪称。王郎亦是南朝客，不少词人温子升。
读张浚传
作者：田雯
朝代：清
体裁：七言绝句

南宋虞张可并陈，魏公才望倍嶙峋。紫阳评论无虚谬，也为南轩一辈人。
读张良传三首·其一
作者：田雯
朝代：清
体裁：七言绝句

雷轰一击动长安，辛苦先生欲报韩。女貌兼工神鬼术，不然十日索何难。
读张良传三首·其三
作者：田雯
朝代：清
体裁：七言绝句

商山不少采芝翁，埋伏它年羽翼功。一旦汉庭来四皓，其人久在素书中。
读张良传三首·其二
作者：田雯
朝代：清
体裁：七言绝句

圮上寻来多诡异，从游何处脱风尘。赤松黄石无名姓，勾引留侯是一人。
读李卫公传
作者：田雯
朝代：清
体裁：七言绝句

遗事流传说赞皇，海南司户动悲伤。平生珠玉堪炊煮，口腹偏教满万羊。
读李泌传二首·其一
作者：田雯
朝代：清
体裁：七言绝句

衣白山人侍从回，两京事业不群材。鲁连范蠡何堪比，更有麻姑送酒来。
读李泌传二首·其二
作者：田雯
朝代：清
体裁：七言绝句

大雪今年占断春，花飞寒食正愁人。凭君重改中和节，不赛勾芒二月神。
读温飞卿集
作者：田雯
朝代：清
体裁：七言绝句

一代才名乾�子，八吟叉手亦徒然。不教词赋陪雕辇，空读南华第二篇。
读董仲舒传
作者：田雯
朝代：清
体裁：七言绝句

公羊一卷至今存，千古醇儒道自尊。繁露何缘传异术，阴阳水火闭城门。
读蔡廓传
作者：田雯
朝代：清
体裁：七言绝句

平世三公蔡济阳，辞官何事太清狂。当时得遇徐干木，纸尾连名似不妨。
读袁绍传
作者：田雯
朝代：清
体裁：七言绝句

董公健者遭呵斥，鼠子纷纷不足论。最是英雄饶气概，横刀长揖上东门。
读贾谊传·其一
作者：田雯
朝代：清
体裁：七言绝句

服鸟长鸣遇合难，洛阳年少兴阑珊。平生心事堪流涕，何用区区策治安。
读贾谊传·其二
作者：田雯
朝代：清
体裁：七言绝句

累牍连篇上策难，长沙一去泪空弹。书生可怪真多事，已治安云未治安。
读陆贾传
作者：田雯
朝代：清
体裁：七言绝句

坑焚渗漏笑强秦，刘氏功凭马上臣。掾吏武夫两行队，中间迂腐一词人。
谒东方祠五首·其一
作者：田雯
朝代：清
体裁：七言绝句

古庙寒烟厌次云，鸦飞黑阵冒斜曛。周围满树桃花放，茅屋三间二细君。
谒东方祠五首·其三
作者：田雯
朝代：清
体裁：七言绝句

寂寂荒祠白板扉，隔墙风送楝花飞。远看一叟骑驴至，疑是先生割肉归。
谒东方祠五首·其二
作者：田雯
朝代：清
体裁：七言绝句

小院依栖九尺身，櫩间布谷雨声频。村农来赛鸡豚社，不是寻君射覆人。
谒东方祠五首·其五
作者：田雯
朝代：清
体裁：七言绝句

神头小店白杨风，十里徒河一水通。昨过董生下帷处，今朝长揖滑稽雄。
谒东方祠五首·其四
作者：田雯
朝代：清
体裁：七言绝句

春鸟贪啼便是歌，风前据地酒颜酡。野花沾落公袍袖，似较三千奏牍多。
谒武乡侯庙
作者：田雯
朝代：清
体裁：古风

铜鼓峰插城南陂，渔矶百尺溪瀰瀰。蛮云作态僵不动，上冒诸葛丞相祠。丞相渡泸来何速，纶羽遍历牂牁陲。祁连未出首南服，眼前雍孟如蚁蚳。九月凯还捷书上，瘴烟漠漠将军戏。遗庙三间塑泥像，旁有酋帅济火儿。缠头青布身藤甲，野花覆额连双眉。毒砮千钧矢三十，黄区月耳乌蒙骓。当时再拜伏道左，聚粻刊路无敢辞。僰卒一队拥前后，乞怜丞相相许之。功成配飨英风在，手招群鬼摇灵旗。我瞻庙貌三叹息，为撰文字磨丰碑。水西黑罗最狡黠，尔之鼻祖何人斯。攻心为上术诚善，如公作用良可师。千载而下吊陈迹，石屋深箐藏狐狸。长涧潺湲弄寒水，似听宝瑟弹哀丝。四山寂寞秋色老，霜白枫叶红于脂。
谒武乡侯庙
作者：田雯
朝代：清

铜鼓峰插城南陂，渔矶百尺溪瀰瀰。蛮云作态僵不动，上有诸葛丞相祠。丞相渡沪来何速，纶羽遍历牂牁陲。祁连未出首南服，眼前雍孟如蚁蚳。九月凯还捷书上，瘴烟漠漠将军戏。遗庙三间塑泥像，旁有酋帅济火儿。缠头青布身藤甲，野花覆额连双眉。毒砮千钧矢三十，黄区月耳鸟蒙骓。当时再拜伏道左，聚粻刊路无敢辞，僰卒一队拥前后，乞怜丞相相许之。功成配飨英风在，手招群鬼摇灵旗。我瞻庙貌三叹息，为撰文字磨丰碑。水西黑罗最狡黠，尔之鼻祖何人斯。攻心为上术诚善，如公作用良可师。千载而下吊陈迹，古屋深箐藏狐狸。长涧潺湲弄寒水，似听宝瑟弹哀丝。四山寂寞秋色老，霜白枫叶红于脂。
谢友人馈茶饼
作者：田雯
朝代：清
体裁：古风

破睡思毁茶，六安不伤脾。霍山小岘舂，谷雨吐枪旗。妙绝官焙法，落硙何葳蕤。忽饷三百片，岂殊头纲遗。上有赤泥印，�以青箬皮。火炉听煮汤，一二铛足欹。须臾蟹眼沸，姜盐非所宜。土花鹧鸪班，柴窑兼定瓷。灌顶下跟肘，两腋清风吹。年来寡嗜好，抱疴难撑支。肠枯不须搜，舌乾秪自知。感尔分数饼，似遇和扁医。
豉
作者：田雯
朝代：清
体裁：古风

我闻合豉法，如獭之祭鱼。五味兼药材，鳞次须有馀。饾饤融椒橙，调和胜葵蔬。大苦载楚辞，康伯徵异书。方法报山妻，匕箸善蓄储。我性厌肥腻，老矣黄鹄癯。煖胃门冬饮，得此心神舒。
象鼻岭
作者：田雯
朝代：清
体裁：七言律诗

半腰泥滑野风昏，橘刺藤梢不可扪。石隘空悬二分足，云流浮动一山根。行僧手拄桄榔杖，飞鸟烟埋犵狫村。日暮虎行鬼相语，吹螺打鼓亦消魂。
贡狮子应制
作者：田雯
朝代：清
体裁：五言排律

南轴狻猊贡，雕题瘴海来。金刚夸异质，乌弋岂凡胎。宛足腾猺洞，斑文映斗魁。嘄阳真挺拔，岭表郁崔嵬。尾掉风生箐，山鸣昼起雷。熊罴须早避，兕象莫相猜。月照槃匏馆，秋高戏马台。岂甘同玃貉，未肯学驽骀。北望遵王会，南荒历劫灰。楼艎浮万斛，飓浪簸千堆。使者须髯古，蛮衣氎罽裁。绮钱盘翡翠，椎结罥毰毸。頫首螭坳下，呼嵩鹤禁隈。表须重译上，宴许膳夫陪。甲帐传银瓮，仙茎赐露杯。乐浪偕馆舍，日浴共裴回。报谒鸡人唱，辞朝驿骑催。天连溟渤阔，客泛斗牛回。紫舌车书集，洪垆雨露该。驺虞游上苑，牺象镂云罍。喘问三春犊，祥徵八尺騋。虞人勤护惜，爱此不群材。
贵人乡
作者：田雯
朝代：清
体裁：七言绝句

阴邓深村半夕阳，至今犹说贵人乡。菜花满髻农家女，作意风流嫁帝王。
赛神辞
作者：田雯
朝代：清
体裁：古风

凤尾槽，细腰鼓。大巫歌，小巫舞。妇子跽致祝釐词，丰稔胜似上年时。一生彘肩酒百壶，污邪瓯窭连篝车。吁嗟，郑侠忽上流民图，十家九家泽中鱼。
赠任希庵侍御
作者：田雯
朝代：清
体裁：古风

任子键户停朝参，食书穿穴同白蟫。僦屋半破在委巷，竹罂石铫花丛龛。拭几掩映北荣竹，开轩吐纳西山岚。屏迹萧閒守微尚，临池众妙从幽探。上下晋唐历千载，钟傅右军褚河南。陈仓金石购古帖，硬黄薤本何耽耽。澄心堂纸廷圭墨，案上狼籍心馋贪。漏痕虿尾折钗股，解衣磅礴风雨酣。须臾楷法变一格，数行缜细如春蚕。马陵夜黑飞万弩，天女屋角投优昙。何论臣法二王法，但有第一无第三。冯陵大叫更奇绝，床脚黕沈馀双甔。郊寒岛瘦我可厌，鸾飘凤泊君何惭。摒挡过从较腕力，苦乏健颖如长锬。只合快雪时晴夕，拚倾斗酒来擘柑。
赠别
作者：田雯
朝代：清
体裁：七言绝句

酒钩歌扇总关情，不用何戡唱渭城。数朵黄花留客醉，一林红叶送人行。
赠卖花人
作者：田雯
朝代：清
体裁：七言绝句

纷纷徐赵边黄谱，日日阴晴风雨怀。独有卖花人不俗，辛勤爱惜是情差。
赠吴园次五百字
作者：田雯
朝代：清
体裁：古风

纷吾紫薇省，小凤官不恶。上下数百载，大雅何寥廓。西清署头衔，郊庙盛制作。先后岂乏人，批敕佐黄阁。信阳与震川，文章走京雒。更有吴国伦，七字汰薾弱。康熙丁未秋，下诏变班格。沈张乔曹汪，众妙争栖托。斗班青绫被，判花凤尾诺。或如阮元瑜，或如东方朔。或笔如丰杠，或手如金错。吾徒阵堂堂，磨垒思开拓。肩踵论前辈，鸷鸟谁一鹗。园次吴先生，斯人才不薄。文采老于菟，叫啸动风壑。班班牙须雄，岂同小猱玃。通籍掌制诰，謦欬响毊鑮。词源宋延清，诗篇谢康乐。往昔嘉靖间，分宜势熏灼。容城产畸人，上疏气盘礴。帝曰汝填词，所重在謇谔。赐以七宝床，张以青油幕。琵琶细腰鼓，度曲杂拊搏。念奴红袖舞，葛强戎装著。迁秩水部郎，垂垂官梅落。太守领大郡，五马黄金络。高低道场峰，阴晴霅溪郭。墨妙集柳恽，洼尊邀沈约。蘋洲撝月毫，秋水淬霜锷。谁谓交趾苡，偏污芜城鹤。鹿车一两归，行李担空橐。鲍姑绾鸦髻，长须贳羊酪。解组二十年，著书康山脚。买丝绣平原，筑金瘗骝骆。乐府谱宫商，旗亭恣欢谑。笥存乞米帖，手丸却老药。睨世尽腐鼠，万古耽寂寞。小子在江南，寒热如病□。持版防觜距，斲轮守糟粕。先生跫然来，方圆化枘凿。舌本茗碗浇，鼻垩郢斤削。况今将休官，狂态少束缚。读公红豆词，下酒尽十爵。窈窕春蚕丝，镗鞳寒城柝。回帆向鬲津，键户饱苋藿。扬州方氏园，三月水半涸。垂杨数百株，舴艋可停泊。鼠姑花大放，箖箊绿半箨。桑落非孤斟，曼歌发嘲噱。日夕风雨来，格磔喧林雀。
赠徐胜力
作者：田雯
朝代：清
体裁：五言律诗

榻是何人下，行歌入翠微。贫甘投刺少，懒惜旧游非。风雨穿秋屋，干戈老布衣。借书常夜读，委巷掩荆扉。
赠李将军
作者：田雯
朝代：清
体裁：七言律诗

月戟霜铃百战存，残年萍迹滞江村。沙场马革新苔色，衣带当垆旧酒痕。定远功成垂白发，邵平身退老青门。即今射虎幽并路，夜猎何忧醉尉尊。
赠某总戎
作者：田雯
朝代：清
体裁：七言律诗

八阵排连铁骑鸣，元戎小队下山城。我来屈子吟骚地，君领蓨侯细柳兵。开府衔同新刺史，将军才本旧书生。佛桑花映熊溪水，两岸铃旗一片明。
赠比邻姚岱麓黄门峕予将归里·其一
作者：田雯
朝代：清
体裁：五言律诗

僻地临南陌，因来僦舍居。贪眠过客少，褊性避人疏。冰雪三条巷，莺花四库书。偏怜姚给事，蜡屐到庭除。
赠比邻姚岱麓黄门峕予将归里·其二
作者：田雯
朝代：清
体裁：五言律诗

坐谈依独树，斜日泛新醅。屋破秋萤入，山昏暮雨来。隔墙闻鹤啸，分俸买花栽。寂寞安时命，愁登郭隗台。
赠牟广文呈美
作者：田雯
朝代：清
体裁：五言律诗

筀竹多名士，牟生独擅场。一官如郑老，五字是韦郎。宅傍胭脂井，书堆魑魅乡。秋清一携手，酒熟菊花黄。
赭克儿歌·其一
作者：田雯
朝代：清
体裁：古风

赤罽缠头赭克儿，睅目皤腹花覆眉。呼之来前双泪垂，彘肩斗酒安足辞。封豕长蛇噬人者，飞土逐肉今在野。袖藏匕首口不言，漆身为癞吞炭哑。
赭克儿歌·其二
作者：田雯
朝代：清
体裁：古风

大声如雷堕天狗，匿草泽中那敢后。南山有鸟北山罗，六尺呱呱负之走。璧谷云弄江水滨，盲风怪雨泣孤臣。我事诚难子事易，公孙杵臼更何人。
赭阳酒民歌
作者：田雯
朝代：清

赭阳土风古罕有，潘水清甘酿作酒。比屋麴米各斗强，多者百缸少十瓿。糟床下注鹅子黄，味较索郎辄不丑。此风不变已千年，传来疑是杜康后。凌晨孤斟带微醺，出门醵饮呼其偶。分曹浮白鲜虚日，或三五人或八九。伯伦便埋岂为酣，王绩之乡此居首。快哉举国皆欢伯，可惜无螯空左手。以醒为醉醉为醒，孰好鼓瑟孰击缶。前年刺史来新官，眼花落井印悬肘。沈湎一临听事堂，薄书置左杯斝右。国人疾趋称兕觥，茗艼骑马舆隶走。如此真可博通侯，加以九锡赐圭卣。我亦逢车流涎者，信宿那能停大斗。漫云习俗善移人，鲁人猎较孔所取。男耕女织何未闻，愿除麴蘖戒童叟。莫教嵇康李白知，老生常谈同敝帚。软饱登途太匆匆，夕阳在山鸦鸣柳。
赭阳酒民歌戏作
作者：田雯
朝代：清
体裁：古风

赭阳土风古罕有，潘水清甘酿作酒。比屋曲米各斗强，多者百缸少十瓿。糟床下注鹅子黄，味较索郎辄不丑。此风不变已千年，传来疑是杜康后。凌晨孤斟带微醺，出门醵饮呼其偶。分曹浮白鲜虚日，或三五人或八九。伯伦便埋岂为酣，王绩之乡此居首。快哉举国皆欢伯，可惜无螯空左手。以醒为醉醉为醒，孰好鼓瑟孰击缶。前年刺史来新官，眼花落井印悬肘。沉湎一临听事堂，簿书置左杯斝右。国人疾趋称兕觥，茗艼骑马舆隶走。如此真可博通侯，加以九锡赐圭卣。我亦逢车流涎者，信宿那能停大斗。漫云习俗善移人，鲁人猎较孔所取。男耕女织何未闻，愿除曲糵戒童叟。莫教嵇康李白知，老生常谈同敝帚。软饱登途太匆匆，夕阳在山鸦鸣柳。
赵北口
作者：田雯
朝代：清
体裁：古风

淀尾水四围，树塞赵北口。昼晦寒鸱鸣，湫乾扑朔走。烟花忽破碎，略彴跨断阜。哀湍自崩奔，北注迎马首。突兀两峰交，中凹如杵臼。太白枕其巅，滹沱缠其右。朔碛叶蚤脱，丛樾复何有。燕南风日柔，浓绿摇高柳。凉燠判百里，菀枯感林薮。
趵突泉歌
作者：田雯
朝代：清
体裁：古风

十年不到趵突泉，今夕观泉颇詄荡。乍听只疑地肺坼，坐久如闻江鼍涨。澄泓一池竹树深，吞纳千溪亭榭旷。冯陵叫啸众山响，迸落檐花劈高浪。白髭道士前致词，七十二泉各殊状。独有趵突绝神奇，王屋倒泻夸娥创。崩裂不闻海髓乾，喷薄直从石窍上。轩辕张乐列笙镛，白蜺掉尾饮瓮盎。泺源百脉皆洑流，此水不知安归向。鹊华屹立四扇开，面面诸峰作屏障。我闻道士说泉源，尘壒扫除神色王。岸帻振翮思骞腾，如御樵风吹五两。钱塘劲弩射潮回，广陵夜雨听涛壮。况自千佛岩顶归，春风绿酒供行帐。波纹凌乱菡萏出，山脚斑駮桃花放。及到此泉已昏黑，冷冷月色照衣桁。有客登楼蹋白雪，何人吹笛送高唱。陂陀荦确泥路滑，桥边一鹤行相傍。
轘辕关放歌
作者：田雯
朝代：清
体裁：古风

五丁神力齐斗彊，二室凿破森开张。䆖䆵洞壑立门户，下疏洛水奔洛阳。车马不从此地入，途迷七圣风沙黄。轘辕关自何代始，崎岖荦角回羊肠。石子大者似石囷，小者弹丸如珠光。禹行治水错伐鼓，涂山氏女来相将。野语创自淮南子，搜神述异何谲狂。五乳峰岚但咫尺，山椒神瀵纷低昂。三素云涌駮霞漏，吹笙王子摩青苍。夭邪桃花路侧塞，翠茿天棘排两行。惊泷声摇缑氏岭，匹练飞下金牛冈。白髭老子游嵩客，八风四扈来徜徉。春山淡冶迎人笑，燕子戴胜鸣村旁。便与洪崖采药去，手抄术序长生方。云骈一驾群灵接，上朝三十六玉皇。
辰州伏波祠
作者：田雯
朝代：清
体裁：七言绝句

新息何夸拜大侯，据鞍事业叹荒丘。伤心马革英雄语，此老终输一少游。
辰沅杂诗·其一
作者：田雯
朝代：清
体裁：五言律诗

百战黔东地，千重楚塞山。路通金马祀，险伏石龙关。旧鬼呼崖下，新猿挂树间。不知烟箐里，几部五溪蛮。
辰沅杂诗·其七
作者：田雯
朝代：清
体裁：五言律诗

趢趗担夫苦，阴晴历日占。每行询药里，不睡记邮签。小吏蛮夷杂，劳人跋涉兼。简书真可畏，未敢避歊炎。
辰沅杂诗·其三
作者：田雯
朝代：清
体裁：五言律诗

山石横还监，溪云伏复升。无名花妩媚，当路树鬅鬙。粉脱龙奴竹，芒多鬼带藤。途中经眼处，半记亦模棱。
辰沅杂诗·其二
作者：田雯
朝代：清
体裁：五言律诗

十里一官塘，邮亭半榻强。镫烧松液软，饭煮稻孙香。野菜寻红菌，秋茶斗绿枪。贪貾直到曙，谁谓路荒凉。
辰沅杂诗·其五
作者：田雯
朝代：清
体裁：五言律诗

缚木为墙壁，连延四五家。人贫啖紫蕨，官牒索丹砂。猺叟声如磬，蛮姬鬓有花。侏�总莫辨，言语任喧哗。
辰沅杂诗·其六
作者：田雯
朝代：清
体裁：五言律诗

嚅嗫鸡声怪，軥辀鸟语圆。绿萝盘似屋，黑蝶大于拳。石涧深无底，风轮转自便。可堪遭旱魃，枯死野塘莲。
辰沅杂诗·其四
作者：田雯
朝代：清
体裁：五言律诗

石塞疑无路，溪通又一湾。滴衣空翠重，碍马野云閒。蝉病槐花驿，秋生栗子关。纳凉投宿蚤，清啸一开颜。
辰溪县伏波祠
作者：田雯
朝代：清
体裁：五言律诗

将军百战地，辛苦西南陲。秋雨连荒垒，蛮花落废祠。空江二水合，大酉数峰垂。更有渡泸者，悠悠千载悲。
过临洺关吊申凫盟先生
作者：田雯
朝代：清
体裁：七言绝句

曾到江南唱鹧鸪，残山剩水枉嗟吁。聪山诗客今何在，小凤还如老凤无。
过临清
作者：田雯
朝代：清
体裁：七言绝句

王门词客卫河滨，来吊清渊谢茂秦。妒尔风流眇君子，当年贾扣嫁诗人。
过献县
作者：田雯
朝代：清
体裁：五言律诗

小县人烟少，曾传汉献王。秋清经此地，雨过豆花香。断碣寻遗迹，停车大道傍。滹沱涨寒水，一雁下斜阳。
过郯城
作者：田雯
朝代：清
体裁：五言律诗

野阔青山断，荒城白昼扃。夕阳郯子国，秃柳问官亭。泥路摇牛铎，风巢落鹳翎。可怜眠土锉，一老少微星。
迎春诗
作者：田雯
朝代：清
体裁：古风

土犎秃速毛赪黄，勾芒鸦髻鞭箠长。千夫舁举蜃雾吐，春帖红腻蛮花张。岑牟掺挝次第起，立部之伎何堂堂。权舆一队老农态，荷锄驱犊东作强。斜旗大书丰年字，蒙头草笠腰鹑裳。山谣秧歌语莫辨，盱睢口眼群相将。逐队结连各变化，风樯阵马神飞扬。僰童年纪十四五，朱铅涂面锦裲裆。或弹箜篌弄筝笛，或披甲胄挥戟枪。或骑兕象佛子国，或斗珠贝波斯羌。壮者壁垒颇与牧，美者娇冶施兼嫱。旋风岂类天魔舞，当筵不是成都倡。最后一队更奇绝，身轻一鸟空中翔。耸尻翘足立肩背，公孙剑器争毫芒。斑文狸走云旓动，游龙蜒蜿来何方。棹竿袅索又一队，�獚犵狫排两厢。村翁侏�女狰鬼，摇铃跳月心颠狂。金镀双晴银贴齿，假面狮子吟西凉。钟馗手拍铜绰板，揶揄调笑随白狼。傀儡登场乃如此，何年演自宜春坊。木瓜金筑接六诏，一发万里西南疆。山青敢嗟瘴疠毒，雪消且喜梅花香。罗施之戏迎春曲，放衙观者如堵墙。他时采作黔俗记，芦笙夔鼓牂牁乡。
述怀上朱大司空·其一
作者：田雯
朝代：清
体裁：古风

协洽散淑景，炎风歊午夏。蹑屩埽门庭，蹇嵼策短驾。自顾蚁垤微，渠敢陵崇榭。手板方倒持，絺衣不掩髂。滂葩无本禅，街尘�可跨。袖诗谒张韩，睢盱屏猜讶。夫子国元老，皋稷美流亚。摐摐响毊□，亹亹吹兰麝。怜予事椠铅，志欲窥鲍谢。挂壁白木镵，纬萧青镫夜。穷年苦斲轮，糟粕何由化。一作执戟郎，久荒樊迟稼。汲古无修绠，韫椟岂善价。堛塞鬓毛苍，强弩鲁缟射。
述怀上朱大司空·其三
作者：田雯
朝代：清
体裁：古风

虞衡参微秩，何异鱼中钩。怐愗署纸尾，俛仰同赘疣。羁雌儒冠误，始悔谈孔周。酸寒守株橛，道涂良阻修。官廨踯躅花，拳跔不自由。向人寂寞开，风雨长淹留。燕角杂郑刀，妢笴与卢矛。终岁所颁赉，职司日雕搜。谁谓事琐细，鲜不关吁猷。金钱重撙节，纤毫虑愆尤。纷挐簿领间，只作绕指柔。
述怀上朱大司空·其二
作者：田雯
朝代：清
体裁：古风

催捉公府辟，光刃疑照硎。词场百斛鼎，力扛本无能。大海拔鲸牙，刺手心不宁。毷氉固其宜，濩落逐流萍。譬彼撞钟簴，胡为操寸莛。髻插牵牛花，红颊长眉青。待嫁乏良媒，何人惜娉婷。
述怀上朱大司空·其四
作者：田雯
朝代：清
体裁：古风

珊瑚百尺长，清光照池阁。履声云霄回，冥寝管弦作。自昔聆謦欬，鞫輘拥鼓铎。道体关飞动，长风荡寥廓。乍闻嚄唶军，趢趗难企脚。夫子爱古人，今人亦不薄。往往阅群材，百鸷荐一鹗。儒生颜怩忸，老夫怀抱恶。可堪久缩猬，尚比求伸蠖。受恩自隗始，顾群空骝骆。希酬国士知，万古思开拓。
述怀呈王茂衍先生兼送之蜀·其一
作者：田雯
朝代：清
体裁：古风

亭槐高百尺，立壁颇奇峭。朝来雨一沐，净绿层轩照。马融旧生徒，函丈领谈笑。追忆授经初，登堂发未燥。读书嗜菖歜，许身登廊庙。别来二十载，坎壈历壮少。病翼遭�黏，平生多错料。
述怀呈王茂衍先生兼送之蜀·其三
作者：田雯
朝代：清
体裁：古风

红旗风飒飒，鼍鼓声隆隆。栈道跨秦关，涪江盘川东。白盐赤甲山，拔地摩苍穹。官阁束峡口，直与夔门通。雨后荼蘼花，吟眺酌郫筒。吏散帘栊静，兵销烽燧空。瀼西杜甫宅，千载寻遗踪。
述怀呈王茂衍先生兼送之蜀·其二
作者：田雯
朝代：清
体裁：古风

斲轮苦未歇，昏灯半夜丙。短绠彊汲古，词场悔驰骋。茧身类眠蚕，键户如眢井。避人防面颜，虑使怒生瘿。座末水曹郎，伥伥溷簿领。鹤料何从丐，龟饥辄自省。官同易水寒，萧萧夕舂景。
述怀呈王茂衍先生兼送之蜀·其四
作者：田雯
朝代：清
体裁：古风

青门月敦牂，西眺香山岚。鼠姑开巳遍，婪尾正清酣。两和移居诗，澄澈如秋潭。愁来百回读，倒蔗破霜柑。玉沟千杨柳，淙淙水拖蓝。安得凌长风，吹落天西南。所愿担笈从，剪拂停车骖。
述怀留别西河西塞两先生·其一
作者：田雯
朝代：清
体裁：七言律诗

学剑学书俱未成，吹竽自笑一齐伧。凡骀岂敢言干里，片石何堪直数城。元亮归时今较晚，文通赋就恨难平。青溪岸上官衙浅，小阁愁听夜雨声。
述怀留别西河西塞两先生·其三
作者：田雯
朝代：清
体裁：七言律诗

从前万事付波澜，回首真如蜀道难。朱雀桁边心寂寞，承明庐里兴蹒跚。幽栖直惬平生意，需次羞言本分官。惆怅六朝空旧迹，勾留风雨卧长干。
述怀留别西河西塞两先生·其二
作者：田雯
朝代：清
体裁：七言律诗

水涨秦淮五月时，榴花照眼正参差。清晨盥手占周易，半夜烧灯读楚辞。蔡泽元来凭相貌，老聃曾欲混雄雌。从今归向田园去，自灌畦蔬自课儿。
述怀留别西河西塞两先生·其四
作者：田雯
朝代：清
体裁：七言律诗

误持手板亦匆匆，甘溷牛溲马渤中。小草多年怀北梦，瓣香此日拜南丰。自经雷焕无尘剑，独有中郎识爨桐。岭树江云秋色早，冥冥千里送飞鸿。
退谷亭子
作者：田雯
朝代：清
体裁：五言律诗

苔净水增绿，雨晴山更青。何人来退谷，石上结閒亭。草没陵原碣，风鸣佛阁铃。此中栖隐者，吟啸户当扃。
送丁郎中守重庆
作者：田雯
朝代：清
体裁：古风

老大郎官无一钱，一麾出守堂堂去。回看瑟缩白云曹，二三旧侣愁吟处。尖峰万点乌江斜，百蛮社鼓鼕鼕挝。春来绝好巴渝景，杜鹃鸟与杜鹃花。
送侯闇公之官资县·其一
作者：田雯
朝代：清
体裁：七言律诗

榴花红照画乌亭，蜀道青天欲上行。山县孤村蚕市小，珠波野岸芋田清。千筒酒剂官槽滴，十色笺材妓染成。更有披襟娱赏处，吟诗多在锦官城。
送侯闇公之官资县·其二
作者：田雯
朝代：清
体裁：七言律诗

官衙百里笮桥西，打鼓张旗玉垒齐。桐树花开新凤抱，琴徽声动午鹃啼。江干霞色丘迟锦，祠壁虫丝杜甫题。阿段他时来问讯，须教远路蜀茶携。
送冯敬南之任梧州
作者：田雯
朝代：清
体裁：古风

纨裤喜驰裘马场，吾徒耽入山水乡。山水之窟六千里，搜攫奇僻来蛮荒。离家尺地辄自苦，张骞甘英岂痴狂。人生不作白翎雀，橛株北地毛羽僵。我行未蹑西粤屐，但闻唇齿邻夜郎。其水沉黝豚螾穴，一发江通戙歌彊。其山斑斓石五色，雨晴白绿赤黑黄。马援庙连乌熊馆，虞舜祠隐红佛桑。桄榔树下蚺蛇丑，盱睢伸缩来何方。好奇之士快一睹，虫鱼尔雅增数行。冯子牵丝正年少，苍梧拥传神扬扬。韶濩遗响击铜鼓，猩狨人语担椰浆。午衙吏散飞虎仆，饮酒一石诗一囊。雄文非此地不出，定排几卷新篇章。监州有蟹愿更惬，绝胜西笑颓山姜。老矣嗜好百不用，土物远道还相将。二三瓦盆锸末利，百千蒟叶包槟榔。
送刘沛原南归十首·其一
作者：田雯
朝代：清
体裁：古风

不遇勾龙爽，谁是展子虔。刘生神逸姿，飞动春毫颠。峰峦与花鸟，排闼来我前。
送刘沛原南归十首·其七
作者：田雯
朝代：清
体裁：古风

魍魉呼我前，魑魅立我后。我行入鬼方，其鬼可与友。笑客担远簦，满山揶揄走。
送刘沛原南归十首·其三
作者：田雯
朝代：清
体裁：古风

绢素粉墨多，一角数远峰。山童持线车，放鸢凌春风。子不作此态，无乃太冬烘。
送刘沛原南归十首·其九
作者：田雯
朝代：清
体裁：古风

驴涉筝笛浦，船过濡须溪。遥眺毛公山，日下千峰西。雪叶扑衣裳，村乌寒不啼。
送刘沛原南归十首·其二
作者：田雯
朝代：清
体裁：古风

文有韩退之，诗有杜子美。书有颜鲁公，画有吴道子。我欲位置刘，能事吴可拟。
送刘沛原南归十首·其五
作者：田雯
朝代：清
体裁：古风

颧颊加三毛，神采在襟带。优孟学叔敖，差可以意会。虎头阿堵说，翛然笔墨外。
送刘沛原南归十首·其八
作者：田雯
朝代：清
体裁：古风

白者千里云，黑者万重峦。上合下不开，沓连如一山。夜郎山水窟，子乃游其间。
送刘沛原南归十首·其六
作者：田雯
朝代：清
体裁：古风

为予作画图，麦光二十幅。黧面白髭须，衰老何其速。天女散奇葩，乱落山姜屋。
送刘沛原南归十首·其十
作者：田雯
朝代：清
体裁：古风

好手米襄阳，遗迹今无恙。不闻淫哇声，花飞墨池上。何时一行吟，閒拄红藤杖。
送刘沛原南归十首·其四
作者：田雯
朝代：清
体裁：古风

抱缣而请者，日相蹑于门。将以为袜材，俗子安足论。默坐赏音希，茗熟香炉温。
送友还蜀·其一
作者：田雯
朝代：清
体裁：七言绝句

渭城斜日连芳草，栈道春风送马蹄。叠叠青山看不厌，双鸿已下浣花溪。
送友还蜀·其一
作者：田雯
朝代：清
体裁：五言律诗

酒垆连客巷，匹马向天涯。驿路秦川雨，春风蜀道花。行藏怜郭隗，书剑老侯巴。但看黄梅熟，知君已到家。
送友还蜀·其二
作者：田雯
朝代：清
体裁：七言绝句

万里宅荒绿树稠，荼蘼开谢几经秋。归家且酌郫筒酒，坐看桥边锦水流。
送友还蜀·其二
作者：田雯
朝代：清
体裁：五言律诗

锦官城外路，山色待人归。春柳摇新水，鸣禽背落晖。干戈巫峡旧，风雨草堂非。独酌郫筒酒，长吟赋采薇。
送周生南归·其一
作者：田雯
朝代：清
体裁：七言绝句

河鱼出水论斤卖，罗酝倾瓶试入唇。初夏眉园好风景，莺啼花落送归人。
送周生南归·其三
作者：田雯
朝代：清
体裁：七言绝句

重重水绿山青里，漠漠蚕丝麦穗边。谱入歌词涂作画，李营丘与柳屯田。
送周生南归·其二
作者：田雯
朝代：清
体裁：七言绝句

竹竿小巷三年住，硬饼酸齑暗断肠。不是风流萧思话，谁怜顾曲一周郎。
送周生南归·其四
作者：田雯
朝代：清
体裁：七言绝句

野树樱桃颗颗红，黄鹂微雨酒旗风。疲驴破帽江村路，自扫鹅溪粉本中。
送周紫海之河南
作者：田雯
朝代：清
体裁：七言律诗

分袂青门岁暮时，梅花一树正参差。君携襆被寻嵩室，我愧文章替左司。杖上酒钱原自少，袖中书刺欲何之。大梁风雪频怀古，应有�门监者知。
送孟端士归吴门·其一
作者：田雯
朝代：清
体裁：七言律诗

燕山七月寒蝉至，解缆西风送客舟。帝谓桓荣能视草，人传洗马正多愁。孤灯官舍青桐雨，落木江乡白雁秋。不厌东方狂曼倩，高歌据地暂淹留。
送孟端士归吴门·其二
作者：田雯
朝代：清
体裁：七言律诗

独下津门拨棹迟，萧萧驿路重相思。菰芦秋老凉风夕，鹅鹳斜飞细雨时。有日探梅来邓尉，何人携酒向南皮。阖庐石畔停青雀，寻我寒天画壁辞。
送宋荔裳先生之蜀
作者：田雯
朝代：清
体裁：五言律诗

燕市閒裁赋，梁园晚暂栖。每携青竹杖，时到翠微西。饮逐荆高醉，名原李杜齐。翩翩驷马客，又下浣花溪。
送客
作者：田雯
朝代：清
体裁：五言律诗

送客春城路，因看郭外山。远峰青可数，飞鸟倦知还。雪积官桥下，霞明野寺间。五陵遇年少，裘马正酡颜。
送屺公南还
作者：田雯
朝代：清
体裁：五言律诗

鸿影秋无恙，青枫入棹歌。凉云截江浦，落日渡黄河。身在妻孥怪，时艰涕泪多。扁舟鉴湖去，家信近如何。
送徐方虎编修归湖州
作者：田雯
朝代：清
体裁：古风

田巴兀老苍，觜距敛雄骜。闭门类缩猬，检身日凋耗。往昔学著书，志欲窥窔奥。所愧受才薄，冥搜寡登造。小草涴京尘，面颜耻嘲嗷。譬彼骨骼马，识路难腾蹈。宁甘平子愁，敢效漆园傲。太史枉我庐，展坐相慰劳。伪体为别裁，鼓吹惬微好。胡不辨薰莸，无复问枘凿。当今求侍从，纷纭难具道。东马严枚辈，述作伤剽盗。先生本词杰，大雅镇浮躁。芬馥生兰苕，摭拾及荇芼。知音良足希，追欢释悔懊。蘋末秋雨夕，悠悠理归棹。磊嵬道场山，千峰远相导。下若新篘熟，蜡屐何时到。置酒临河梁，凉风吹乌帽。
送徐电发检讨归吴江兼寄潘次耕·其一
作者：田雯
朝代：清
体裁：七言律诗

小雨乍晴花信风，潞河送客太匆匆。参差白水柳新绿，三五黑鸦天晚红。桑叶稻苗茅舍外，鱼泔酒剂钓船中。松陵朋旧迎徐稚，莺脰烟波兴不同。
送徐电发检讨归吴江兼寄潘次耕·其二
作者：田雯
朝代：清
体裁：七言律诗

第一螭头拂衣去，欹斜春水挂风帆。人于泉石多奇癖，官是蓬莱最美衔。茶坞糟丘招野叟，葛巾草笠换朝衫。江乡潘岳今无恙，烦寄双鱼又一函。
送徐谕德华隐还朝
作者：田雯
朝代：清
体裁：古风

三载选士于其乡，行省使者纷相望。远近正贰次第出，旌旗塞路神扬扬。越吴秦楚蜀齐晋，严枚东马各斗彊。罗施鬼国最痹陋，青山一发西南�。雨淋日瘦峰峦黑，蛇毒虎猛烟雾黄。万里之遥人所耻，官橐不润无文章。迬迬驱驰此地者，轮囷瑟缩心悲伤。旧例主司下一格，东宫儒臣非职当。华隐翰林左谕德，胡为拥传来炎方。帝曰人材岂地限，咨尔大破蛮天荒。乌蒙水西产名马，九方歅至无遗良。先生金篦刮眸子，秋镫夜焰生红铓。骊珠一串百怪走，六丁雷电下取将。一榜二十副则四，纵有前后无低昂。力挽万牛啸风壑，斑斑熊豹非寻常。向来异物识者少，头脑冬烘身手僵。倾城名姝固希遘，俗好不在真施嫱。两年牂牁自娱戏，提弄犵狫兼�獚。苗箐子弟竞问字，鸟言椎�排两厢。酷嗜昌歜寻㝔奥，閒抉糟粕倾天浆。先生取士乃如此，暗中摩挲争豪芒。拔其尤者十得五，千丝网底珊瑚光。京江阁老文章伯，荐之郊庙鸣雷硠。渔洋夫子爱奇士，见此大叫喜欲狂。如倩麻姑双鸟爪，为爬背痒髯髭张。得人之盛纪庚午，夜郎阵垒何堂堂。独扛竟文百斛鼎，不知谁可相颉颃。奢香驿前马挝动，麻哈江水流汤汤。僰儿酒担青鸭蹠，獠女髻插红佛桑。安得随风变蓬草，凌空北去青冥翔。竹垞山人倘问讯，为言老矣田山䕬。
送徐道冲
作者：田雯
朝代：清
体裁：五言律诗

黔山无雁到，秋色正堪怜。之子忽相访，万峰生夕烟。鸣蛩金筑夜，凉雨菊花天。送尔东归去，临行割半毡。
送朱郎中守贵阳
作者：田雯
朝代：清
体裁：古风

夜郎怪雨肓风地，如何重作夜郎客。乌罗倘询旧使君，为言双鬓已全白。太守风流春昼时，遨头结队张水嬉。木瓜村鼓竹王宅，鸭蹠蛮花丞相祠。
送李公旋之任普安
作者：田雯
朝代：清
体裁：七言律诗

一发西南八千里，乌亭画戍路茫茫。木瓜坼地通盘水，金筑粘天入夜郎。山满箐烟三月雨，村挝铜鼓百蛮乡。何须咫尺中牟宰，勾漏丹砂自不妨。
送李欲仙之官蕲水
作者：田雯
朝代：清
体裁：古风

李子通籍十六年，文章郁怒诗才敏。清襟雅量有态度，哆口疏眉无畦畛。燕郊骑马酒徒多，楚船打鼓布帆稳。青门送客发曼歌，今日之官蕲水尹。一时何戡唱渭城，大响蛟螭细蝼蚓。蕲春山川最峭拔，水郭风花更轮囷。赤鼻远岫耸千尺，白渚芙蓉插万本。县堂鞭笞痛民愚，长吏刀圭医邑疹。手版低头如駏蛩，行队张军驾韅靷。龚黄召杜少难追，东马严徐多可哂。数载为郎齿发衰，水部龙钟石甔窘。那怪纷拿逐燕雀，无异青红浮海蜃。唐举妙术何人传，虞翻寒相劳嗟悯。不应趋朝听曙鸡，只合浇畦采野菌。山云披絮雨新沐，井梧萧摵叶未陨。旗脚风转闻鸣榔，天色蔚蓝秋雁引。
送李瀚如归里
作者：田雯
朝代：清
体裁：七言律诗

巾箱诗卷束行幐，驿路疲驴力不胜。风雅几人怀邺下，文章片石访韩陵。寒天欲雪频沽酒，野水无桥可渡冰。春早梅花开已半，清斋有约读书灯。
送李逊五同年
作者：田雯
朝代：清
体裁：五言律诗

九月惊寒早，驱车别夜郎。青山遮马首，红叶压行装。芦酒村篘贱，龙坑驿馆荒。金门臣朔饱，赠尔数槟榔。
送毛郎中守思南
作者：田雯
朝代：清
体裁：古风

诗人出守思南行，一发青山宛在目。蛮村绝少红白苗，春声爱听巴人曲。纪程才过雄渠邦，采风已到牂牱江。峰腰蹀躞骅骝五，树杪高下旌旗双。
送王令贻之官铜仁
作者：田雯
朝代：清
体裁：七言绝句

大江浪打小江流，白首铜崖忆旧游。曾有记程诗句好，五十三驿是皇州。
送祝山人回滇
作者：田雯
朝代：清
体裁：古风

昆明道士祝天宁，方瞳圆颊长眉青。家住碧鸡山之麓，闭门日诵黄庭经。绕屋万松十围大，下掘千岁苍狶苓。葛洪鲍姑同讲席，坐拥弟子驱神丁。石罅流泉清且旨，竹筒灶下风泠泠。一日芒鞋来筀筑，企脚直踏东沧溟。为我淹留几匝月，小驷入市摇盘铃。纵口谈天少拘束，大声訇隐惊雷霆。自言读书学剑术，撞钟吹螺通精灵。曾遇神仙山硐底，化一白鹤双修翎。长生辟谷探窔奥，弋者何慕追鸿冥。与余斗饮夜将半，墙根倒卧三空瓶。是时堂树战风雨，如拔赵帜下井陉。天曙轩辕弥明去，漾濞㽛町藏躯形。龙头豕腹破鬼胆，雪花一寸埋寒厅。
送程梓园归里·其一
作者：田雯
朝代：清
体裁：七言绝句

水浅风桑十幅蒲，潞河杨柳客船孤。送君思倩唐寅手，为作黄山御史图。
送程梓园归里·其二
作者：田雯
朝代：清
体裁：七言绝句

江上春风路上花，计程谷雨可还家。寄余宝物还须记，十笏隃糜二饼茶。
送赵铁源归胶西
作者：田雯
朝代：清
体裁：古风

赵子年少不羁人，文章捷敏风格古。嗜酒常操五石瓠，张军力挽千钧弩。去年羊城出使回，锦瑟新词传乐府。山高鸟啼庾岭春，江空珠抱鲛人浦。当今侍从列词臣，岂拂衣袖辞神武。胶西乱峰巉似槊，海风脱坏蜃雾吐。曳杖穿云翠峡深，嘑妓登筵柘枝舞。予同倦鸟思旧林，山中早寄当归语。何逊梅花费长吟，东郭笙竽那足数。明春欲作二劳游，请扫草堂陈酒脯。
送马乾庵将军移镇四明·其一
作者：田雯
朝代：清
体裁：七言绝句

十三年久住潮阳，一发青山入夜郎。鼓角迎来才几日，四明海上去堂堂。
送马乾庵将军移镇四明·其七
作者：田雯
朝代：清
体裁：七言绝句

英雄去领浙江军，冷落孤飞天末云。君已封侯须退避，醉乡铁券策吾勋。
送马乾庵将军移镇四明·其三
作者：田雯
朝代：清
体裁：七言绝句

山秃川乌白纳城，麾前二万鬼方兵。风流儒将文章伯，三十登坛是后生。
送马乾庵将军移镇四明·其二
作者：田雯
朝代：清
体裁：七言绝句

村口牛桃花似雪，水边鸭蹠叶如钗。犵童�女来相送，十部诸罗次第排。
送马乾庵将军移镇四明·其五
作者：田雯
朝代：清
体裁：七言绝句

一番花信过清明，擘柳风前客欲行。如此蛮春堪恋否，木瓜婪尾麦冲饧。
送马乾庵将军移镇四明·其八
作者：田雯
朝代：清
体裁：七言绝句

知章祠畔七千里，赤雁苍鳞未可凭。饱啖江瑶歌舞夜，将军可忆老中丞。
送马乾庵将军移镇四明·其六
作者：田雯
朝代：清
体裁：七言绝句

雨后郑花花满开，坐谈虎帐共徘徊。清香画戟森兵卫，芦酒夕倾三百杯。
送马乾庵将军移镇四明·其四
作者：田雯
朝代：清
体裁：七言绝句

胭脂井上佛桑开，黑猓城边打猎回。大食刀横初歇马，梨园子弟请词来。
送马吟咏古
作者：田雯
朝代：清
体裁：古风

桑乾道，滹沱野，羽箭材官南送马。太仆火印何权奇，瘴乡不产龙媒姿。一行五百匹，日驰百里。农夫剉草，妇子汲水。健儿来何方，官帖十行。鞭箠在手，戟髯怒张。刍豆供给苦不足，猎犬鞲鹰饱馀肉。送马者去吏索钱，农夫鬻牛妇子哭。
送马谣
作者：田雯
朝代：清

桑乾道，滹沱野，羽箭材宫南送马。太仆火印何权奇，瘴乡不产龙媒姿。一行五百匹，日驰百里。农夫锉草，妇子汲水。健儿来何方，官帖十行。鞭棰在手，戟髯怒张。刍豆供给苦不足，猎犬鞲鹰饱馀肉。送马者去吏索钱，农夫鬻牛妇子哭。
送龚郎中出守平凉同梁舍人
作者：田雯
朝代：清
体裁：七言律诗

斜日寒烟菊正繁，追陪官舍驻行轩。人传龚遂来秦右，客有梁鸿老蓟门。绿酒秋灯须尽醉，黄花夜雨好重论。峒岩千仞风流地，函谷关连渭水村。
选诗竟置酒自劳命小伶度曲率成四章更拟春日选元明诗故篇末及之·其一
作者：田雯
朝代：清
体裁：七言律诗

忽从雅颂问源流，万首千篇自较雠。高下可容分甲乙，抑扬未敢置薰莸。装成面用鸦青纸，把玩手防寒具油。莫怪袭藏常护惜，功夫两月费雕搜。
选诗竟置酒自劳命小伶度曲率成四章更拟春日选元明诗故篇末及之·其三
作者：田雯
朝代：清
体裁：七言律诗

趋事清斋可张军，听钞全仗小胥勤。鸡毛作笔三钱直，松液烧灯午漏分。半白半红拈剩帖，一鱼一鲁辨讹文。彘肩麦饼官囊酒，饷尔今朝策异勋。
选诗竟置酒自劳命小伶度曲率成四章更拟春日选元明诗故篇末及之·其二
作者：田雯
朝代：清
体裁：七言律诗

自怜衰病仗参苓，彊勉编摩腕欠灵。匡氏解颐风自媚，毛精旧垒草还青。归时重可驮牛背，传去名须避马庭。狡狯不将付梨枣，只留缮本伴茶经。
选诗竟置酒自劳命小伶度曲率成四章更拟春日选元明诗故篇末及之·其四
作者：田雯
朝代：清
体裁：七言律诗

山䕬牢落有心情，一部宫商夜沸声。红袖小鬟新乐府，白髭老子旧词名。樽前好事传佳语，世上浮云任浪评。待到梅开雪消日，再排三十卷诗成。
途中偶占
作者：田雯
朝代：清
体裁：七言绝句

层层麦秀桑枝路，曲曲小桥流水间。马上不知行几里，垂鞭贪看夕阳山。
避风馆
作者：田雯
朝代：清
体裁：七言绝句

避风馆在江东岸，瓜步帆回四月初。白板小船趁潮上，樱桃时节打鲥鱼。
邢台道上大风竟日
作者：田雯
朝代：清
体裁：七言绝句

襆被春寒仆马催，照眉池上暂徘徊。传闻此地曾歌舞，不避风沙扑面来。
邯郸道上作
作者：田雯
朝代：清
体裁：七言绝句

旧迹依然驿路遥，行人马上总魂销。不知野火陈馀垒，何似春溪豫让桥。
邵子祠
作者：田雯
朝代：清
体裁：七言绝句

一峰突兀插青天，深涧平冈又接连。直上尧夫祠畔望，白杨老鹳夕阳前。
郊行杂诗六首·其一
作者：田雯
朝代：清
体裁：七言绝句

勾栏四面护花幡，数朵含烟日正暄。自笑操持无定力，一丛芍药便销魂。
郊行杂诗六首·其三
作者：田雯
朝代：清
体裁：七言绝句

才骑牛背横吹笛，又上鱼床坐钓鸿。眼底春光满得意，飞扬跋扈村儿童。
郊行杂诗六首·其二
作者：田雯
朝代：清
体裁：七言绝句

参差舍北舍南树，高下溪前溪后桥。根老颠冬新旧叶，土温半夏两三苗。
郊行杂诗六首·其五
作者：田雯
朝代：清
体裁：七言绝句

鞭丝帽影野风低，斗酒双柑席地齐。翻怪黄鹂非晓事，一边啼不傍人啼。
郊行杂诗六首·其六
作者：田雯
朝代：清
体裁：七言绝句

浅白深红处处栽，井栏畦畔接丰台。可怜野蝶痴愚甚，飞上肩筐入市来。
郊行杂诗六首·其四
作者：田雯
朝代：清
体裁：七言绝句

鼗鼓人摇还自响，纸鸢低放忽天高。世间游戏难凭事，只合摸棱听尔曹。
郑簠八分书歌
作者：田雯
朝代：清
体裁：古风

我于八分素騃昧，瘦硬变化苦不能。世有作者伧父耳，观其下笔如冻蝇。大小二篆生一格，李斯蔡邕神鬼凭。石经失传八分绝，尚书骑省谁相仍。可怪羽人王次仲，化为大鸟如苍鹰。金陵郑簠有异骨，动腕落翮思飞腾。光和石碑陈仓鼓，冥搜结撰无骄矜。蛟龙盘挐驾程邈，炉锤赑屃追阳冰。山䕬书屋四大字，一字真可偿十缯。千钱还买澄心纸，半束更扫松江绫。携归吾庐挂素壁，黑云郁勃红霞蒸。青溪五月天气热，柳边水阁深三层。解官已来户常闭，抱书烧药眠曲肱。得簠墨妙拭病眼，脱巾索酒倾三升。
酒
作者：田雯
朝代：清
体裁：古风

□州之酒其味淡，名则美矣理可勘。入盏只疑错著水，不数鹅黄琥珀艳。夜倾一斗未醮人，软饱三升翻按剑。刘子何曾荷锸埋，王绩安得醉乡占。去冬鸱�挂后车，雪叶掌大杯潋滟。浮白无算地垆红，老眼昏花向铅椠。才得半酣却易醒，客愁不眠生万念。乃知此物贵醇浓，青州平原问酒监。□州胡为攫美名，事无定评多欺赚。海内流涎损重价，大是春秋吴楚僣。非将清流投浊流，病在一薄无由砭。虎豹雄姿文陆离，奚取信狺长喙猃。归谋曲米漉瓦盆，葛巾糟床百不憾。遵依西凉蒲萄法，远胜白堕新丰店。茗艼拍手笑如泥，个中妙理觞非滥。
酒
作者：田雯
朝代：清
体裁：古风

黄封百壶我无分，黄齑百瓮我不同。有田二顷在西郭，十斛秫米来村中。平头奴子得酿法，斗室忽尔成新丰。曲车轧鸦雪水白，粥面浮蛆炉火红。七日起看糟床注，欢伯大手施神通。桑落羊羔那足数，督邮从事齐发蒙。得此大釂岂小户，封侯万里夸英雄。伯伦之妇太鄙陋，过耳浑如牛马风。十月霜乾木叶脱，天边叫啸飞孤鸿。撑肠软饱颇快意，百川一吸摩青空。奚奴不让刘白堕，老子本是王无功。
酒熟邀升六颂嘉过饮
作者：田雯
朝代：清
体裁：七言律诗

蒲荐松床瓦瓮圆，小槽滴沥酒如泉。二参便可留髡醉，一斗何须费杖钱。看尔持螯劳左手，笑予觅句耸山肩。昔人荷锸君知否，莫负黄花九月天。
酒神
作者：田雯
朝代：清
体裁：古风

今番祀酒神，豚蹄誓不用。大呼老刘伶，来作酒德颂。
采石作
作者：田雯
朝代：清
体裁：古风

江干木末亭，中流泻清漾。泠泠新月白，横拖烟水上。独坐鸟声寂，微茫闻渔唱。快哉临汝郎，风情何幽畅。咏史动高吟，文藻秋涛壮。讵期运租船，有客忽相访。千载素心人，胜事不多让。花垂慈姥暝，潮生牛渚涨。大雅岂复作，临风怀谢尚。
采石怀古
作者：田雯
朝代：清

江干木末亭，中流泻清漾。泠泠新月白，横拖烟水上。独坐鸟声寂，微茫闻渔唱。快哉临汝郎，风情何幽畅。咏史动高吟，文藻秋涛壮。讵期运租船，有客忽相访。千载素心人，胜事不多让。花垂慈姥瞑，潮生牛渚涨。大雅岂复作，临风怀谢尚。
采石矶·其一
作者：田雯
朝代：清
体裁：七言律诗

天垂云影雨霏微，停橹来登采石矶。半岭松花当屐落，一行水鸟下滩飞。远山螺髻横秋色，隔岸铃旗立夕晖。十里白蘋红蓼里，谪仙汨没不曾归。
采石矶·其二
作者：田雯
朝代：清
体裁：七言律诗

千载谪仙呼欲出，振衣牛渚一登楼。鉴湖乞与知章去，梁宋谁同杜甫游。萧瑟秋声来雁浦，冥濛细雨没渔舟。橙黄橘绿乌栖夜，对酒难消万古愁。
采石矶重登太白楼有感题壁
作者：田雯
朝代：清
体裁：七言绝句

燃犀波动石皆动，尺木画存松亦存。再上青莲楼上望，漫天风雪大江昏。
采砂谣
作者：田雯
朝代：清
体裁：古风

大如斗，赤如日。官府学神仙，取砂何太急。囊有砂，釜无粟。奈何地不爱，宝产此荼毒。砂尽山空，而今乌有。皂衣夜捉人，如牵鸡狗。匍匐讼堂，堂上大呼弗巳。误我学仙不长生，尔当鞭笞至死。
重九忆家园菊花寄李渔村同年
作者：田雯
朝代：清
体裁：七言律诗

茱萸强插瘴江边，为忆东篱倍黯然。绿蚁已输陶处士，黄花空负傅延年。故人今在龙淙洞，清兴谁吟秋水篇。枫叶芦根蛮徼外，潇湘何日泛归船。
重经大通桥有感
作者：田雯
朝代：清
体裁：古风

月在作噩秋已半，天风飒爽横秋雁。东城桥枕长河流，西山峰压层峦断。打鼓摇竿吏放闸，驮缆牵船驴行栈。庆丰八里野人家，浮屠千尺维摩院。溪涨崖根浪齧沙，篙插树腹雨崩岸。豆田上下飞蝴蝶，荷渚苍茫叫凫鹳。轧轧连车秫登场，累累欹架瓜垂蔓。井水微清河水浑，荞花能白蓼花茜。茅屋土墙烟火出，菜圃芋区辘轳灌。柳阴浓绿射棚张，旗脚晴红毬场转。新兔穿莎小似拳，老雕堕云砉逢箭。健儿臂立络鞲鹰，燕姬帘露当垆面。款段何愁去复回，往事空追一漏万。
重阳
作者：田雯
朝代：清
体裁：七言绝句

菊花不见莫思量，且向天边数雁行。谁料今年公路浦，鮰鱼蒿酒过重阳。
重阳偕沈范先成仲谦大洪山登高
作者：田雯
朝代：清
体裁：五言律诗

山寺枫红日，江村橘绿时。雨添秋水涨，人与菊花期。丙穴鱼真美，丁藤酒莫辞。归途风落帽，同到孟嘉祠。
重阳后三日游清渊人家园亭怀四溟山人·其一
作者：田雯
朝代：清
体裁：七言律诗

前宵孤负茱萸节，今拄登临杖一枝。红蓼浅深茅舍外，昏雅三五夕阳时。花边呼起陶彭泽，秋兴吟同谢客儿。寒柳长河一搔首，醉凭禅榻写乌丝。
重阳后三日游清渊人家园亭怀四溟山人·其二
作者：田雯
朝代：清
体裁：七言律诗

深秋客馆贪眠日，斗茗弹棋强数回。亭畔鏖风黄叶下，门前送酒白衣来。孤鸿寂寞思求似，病菊凄清不肯开。欲访四溟何处住，留连野水板桥隈。
重阳后作
作者：田雯
朝代：清
体裁：七言律诗

重阳已过后五日，青驴白帢东墅行。束带拜佛此村寺，撞钟吹螺天正晴。堂上维摩有偈语，门前老树无秋声。不因衰病自来去，试问断鸿何故鸣。
野行
作者：田雯
朝代：清
体裁：五言律诗

流水村村浅，斜阳树树生。花飞双屐合，雨过一蝉鸣。市远无箫筑，人閒狎钓耕。桃源如有路，鸡犬倍含情。
量移北上留别沈范先龚千谷成伸谦诸同人
作者：田雯
朝代：清
体裁：七言律诗

半年手板鄂王城，此日萧萧班马鸣。西塞山头留客驾，郎官湖上送人行。从前枉费怀中刺，向后还兼吏隐名。沅芷湘兰皆可赠，不须折柳倍含情。
金山
作者：田雯
朝代：清
体裁：五言律诗

晚渡南风正，人声北岸闻。水围景纯墓，帆截妙高云。渲染楼台出，参差竹树分。金山真似画，一幅李将军。
金陵道中·其一
作者：田雯
朝代：清
体裁：五言律诗

石头城下路，烟树远迷离。水黛山青里，橙黄橘绿时。风中秋雁引，天外夕阳垂。寂寂秦淮岸，何人倒接䍦。
金陵道中·其二
作者：田雯
朝代：清
体裁：五言律诗

狂态因官减，山游发兴新。烟中打鱼艇，树下捣衣人。空袖持螯手，还惭垫角巾。江干好风景，何日老垂纶。
钟圣舆以芍药数枝见贻同渔洋先生各赋一诗用答来意
作者：田雯
朝代：清
体裁：七言绝句

山姜连日没心情，閒啖樱桃曲糵停。准拟今宵狂态作，数枝婪尾插窑瓶。
铁佛寺
作者：田雯
朝代：清
体裁：七言绝句

野草閒花补坏垣，秋风不闭破山门。我来欲觅残碑读，横卧龟趺压树根。
铁锁桥·其一
作者：田雯
朝代：清
体裁：古风

粘天拔地山槎枒，下有黝潭龙所家。捷玃飞鸟不敢渡，庄蹻瞠目空咨嗟。巧锻长絙三十六，东西穿鼻贯石腹。螮蝀屹立体横陈，直使天堑作平陆。
铁锁桥·其二
作者：田雯
朝代：清
体裁：古风

红酣白糁两山口，蜃雾喷吐群峰首。画家能事李将军，澜沧江上如斯否。缥缈五城十二楼，神山海峤昆崙丘。拔剑斲空不知险，今朝快御天风游。
铜鼓歌为孙给谏树百
作者：田雯
朝代：清
体裁：古风

夔牛一响蚩尤空，密须答腊声逢逢。春官蒯桴载周礼，旃檀来自于阗东。花奴羯鼓未足数，汝阳绢帽插槿红。谁打细腰骑屋栋，宛丘坎坎陈国风。可笑阿瞒置鼓吏，渔阳裸体挝三通。轩颉冰斯变蝌蚪，其马既同车既攻。好古既少昌黎子，作歌须遣东坡翁。黄门何处得此鼓，纤腰广首冒以铜。雷门灵鼍不合格，雕镂琐碎烦神工。识者云是诸葛制，渡泸五月真英雄。木牛流马未存一，偏遗兹物音鼕鼕。伏波铜鼓铸南郡，亦曾有此将无同。是否真赝不用辨，无妨我辈头冬烘。万仞芙蓉縳书屋，但使捆载悬当中。我摘铜丸扣蜀木，声闻百里和黄钟。叹息博物张华死，考徵僻事方朔穷。
长句赠赵生·其一
作者：田雯
朝代：清
体裁：古风

东坡家有密云龙，黄秦造请朝云煎。我屋但贮浮蛆瓮，小槽滴沥如春泉。赵子跫来挑荈战，新露垂空叫秋雁。前身疑是玉川子，饷尔月团三百片。
长句赠赵生·其三
作者：田雯
朝代：清
体裁：古风

此生能著几緉屐，况我鬓髭九分白。老子何堪赋洛神，空扫鹅溪绢数尺。张吴顾陆岂足誇，宣和旧谱亦纷拿。独有赵生真妙手，边鸾蝶鸟黄筌花。
长句赠赵生·其二
作者：田雯
朝代：清
体裁：古风

一日浣涤十馀过，抖衣初下阆风岑。看尔清癯似黄鹄，奇癖由来称水淫。握龊者子须早避，不则我背生芒刺。酒熟孤斟米于菟，上客重揖倪清閟。
长句赠赵生·其四
作者：田雯
朝代：清
体裁：古风

箫笛笙管琵琶筝，砧杵铃柝秋风鸣。晴丝一阕夜方午，水调愁听米嘉荣。宫商角徵羽相应，乐府律吕著为令。愿子阑入玉茗堂，点窜诘屈聱牙病。
长句送峨嵋南归
作者：田雯
朝代：清
体裁：古风

眼中之人南北曹，飞扬跋扈文章豪。酒后耳热各大叫，脱衫据地风萧萧。阿大乐府谱新曲，眉峰一寸嶙峋高。小谢偏师出劲敌，衙官屈宋穷搜雕。旌旗壁垒非一色，籓篱阑入狂且骄。坐客闻之掀髯笑，夺席攘臂丛讥嘲。幽燕老将刁斗壮，伧夫绛灌甘遁逃。海内非此二子者，千秋无乃太寂寥。是时西山送凉雨，亭前老树风雷交。天阴乌栖声屑瑟，夜黑茅屋灯飘飖。诘朝忽买潞河棹，纵横书卷缠牛腰。丈夫际时耽微禄，胡为杖笠寻渔樵。君山一峰最奇拔，下临大江生汐潮。烽烟落日蛟龙伏，葭菼秋风鸿雁号。浩淼之乡漫园宅，输君痛饮歌离骚。燕市屠沽遭白眼，几人击筑还吹箫。尚与北曹共晨夕，短辕钝马同游遨。暑凉雨过离筵湿，檐花迸落鸣新蜩。
长句送慕给谏见晓
作者：田雯
朝代：清
体裁：古风

岁在辛巳十一月，戎戎漫天飞雪花。卢皋欲渡不得渡，荦确涂汃寒风斜。荆高酒市筑声苦，行幐结束天之涯。于思于思睅其目，棱棱面貌如削瓜。云到江乡献舍住，林屋峰顶餐烟霞。从来荡札耻�□，不学风蝶随夭邪。自言□儑太草草，贱臣虮虱无咨嗟。曼倩饥驱金门侣，长孺出卧淮南衙。行年五十头未白，手持如意空中挝。霜威折绵被似铁，小店鸡唱担夫哗。羊裘裹缚策�子，四蹄僵冻还爬沙。老我送君且自送，连夜归梦何纷挐。烛跋三寸虎仆歇，西邻破寺啼神鸦。
长歌题四女祠
作者：田雯
朝代：清
体裁：古风

贝州破庙河之厓，古鬼冷守昏灯斜。残碑墙根泥甃没，一株秃柳喧啼鸦。塑像四女儒巾怪，土人香火疑神騧。云是学士宋女宅，尚宫逸事今堪誇。饶州司马廷芬父，其母黄媪双髻丫。钟鱼晨鼓夜不歇，翁妇上坐如官衙。唐书女五祠列四，千年休讶传闻差。读书耻学蛾眉嫁，鬓上不插牵牛花。历事三朝掌图籍，先生官号何清华。训注之祸宪赐死，茱萸少一空咨嗟。咿喔牝鸡已数唱，柔条武媚歌声哗。婉儿韶警文章手，通天陈迹悲淫哇。女论语成匹七诫，较十二字真夭邪。清阳巾帼拥才杰，世间男子徒纷拿。自是诗人延清裔，红裙散落天风葩。岂料当年嘲口臭，才归粉黛驰香车。低回长揖上马去，祠门社鼓鼕鼕挝。
閒居
作者：田雯
朝代：清
体裁：七言绝句

从此閒居二十年，官休身退可高眠。栖迟农舍甘衰老，也似东坡比乐天。
闰七月口占
作者：田雯
朝代：清
体裁：七言绝句

老来多得三十日，病骨争高一寸强。万事输人何论厄，从前不闰亦黄杨。
闷
作者：田雯
朝代：清
体裁：五言律诗

命屐冲泥怯，衔杯但醉眠。只今耽寂寞，不异住林泉。小草违初志，名山误壮年。一灯百感集，掉首欲逃禅。
闻周屺公在真定赋寄
作者：田雯
朝代：清
体裁：五言律诗

挟瑟新声少，平原旧客多。可曾逢赵胜，几日渡滹沱。岁月悲杨柳，衣衫老芰荷。卖浆有隐者，相见意如何。
闻欸乃声·其一
作者：田雯
朝代：清
体裁：七言绝句

鱼椮勾连蟹断明，江潮半落月痕生。扣舷渔父知人意，故作烟波袄霭声。
闻欸乃声·其二
作者：田雯
朝代：清
体裁：七言绝句

引钓枫林小艇行，使君肠断此馀声。昔人招隐诗中语，不及江干渔父情。
闻谢方山自江右归却寄
作者：田雯
朝代：清
体裁：古风

昼长雨初歇，晴树如膏沐。晞发坐亭午，好鸟啼修竹。吟望追畴昔，怀人怅幽独。渺渺章贡水，使君纵游目。彭蠡野花红，康郎春草绿。戍垒接江尾，烽烟彻山腹。知君减骑从，疮痍采谣俗。暇日更流连，题名遍岩谷。
闻雁
作者：田雯
朝代：清
体裁：七言律诗

宋玉含愁思不禁，飘萧窗外动长吟。屋茅半捲秋风破，布被初寒夜雨深。瑟瑟柝声惊塞月，凄凄猿啸隔枫林。不堪伏枕听难寐，回首乡关久滞淫。
阅焚椒录
作者：田雯
朝代：清
体裁：七言绝句

十香词谱管弦中，多事伶官入后宫。上下常遗千载恨，乙辛直似汉江充。
阳丘术石发来都门
作者：田雯
朝代：清
体裁：五言律诗

著书长白麓，高枕绣江楼。正可成真隐，如何赋远游。新诗传后悔，短褐敝堪忧。劝尔还山去，明珠莫暗投。
阳明祠落成诗
作者：田雯
朝代：清
体裁：五言排律

年少非凡灶，波澜是大儒。文章真挺拔，事业不枝梧。经术探微奥，人伦立楷模。官从驿吏谪，路向夜郎趋。箐黑人行少，云黄鬼昼呼。抗言飞瘴雨，流恨听山鸪。石郭身心契，龙场岁月徂。庭频来鴃舌，书可射封狐。何陋清嘲解，寅宾道貌癯。晴岚半轩白，斜日一川乌。每作奇才叹，空怜善后图。知音劳典午，贝锦耻狂奴。偪塞遗祠破，苍茫胜国吁。名臣新建少，前辈晋溪无。剥蚀搜残碣，精灵谒大巫。娉婷防妒忌，魑魅苦揶揄。莎沼安鱼婢，风亭放鼠姑。绿匀含竹粉，红腻妥桃须。地酹蛮官酪，笙吹僰女芦。四山夕排闼，怅望蹋春芜。
阻风和汤西厓惠元龙联句
作者：田雯
朝代：清
体裁：古风

朔风乌尾讹，河冰合冷夜。断渡鸭嘴胶，强弩峨舸驾。自卯牵百丈，泊酉未一舍。衔尾旗脚冻，解事黄头卸。檄卒打层冰，一军俄嚄唶。隶僵停鞭挝，官缩空哑咤。挽奡事亦僻，笺天风不借。舂撞老蛟窟，泼剌僵鱼罅。移簦小艓子，篷窗短没胯。于役雨雪候，程才娉婷嫁。难辞微瘢求，宁甘广颡嗄。懦怀类茹荼，呓语誇啖蔗。惠汤称二妙，敌寒倾杯斝。石鼎避蝼鸣，秦城直镒价。连岸叫饥鸱，隔船敲老瓦。六花结裘茸，柝声碎烟桦。齐作洛生咏，侧学鲁缟射。束书少獭祭，防人受鼠吓。与君醉复饮，十爵不一赦。西南三五星，垂垂柁楼泻。捉鼻悔自昔，故态狂复乍。田巴兀老苍，鼓勇一战罢。曹郐浅陋尔，敢争齐楚霸。摩垒且策勋，激昂臭腐化。
陆子静祠
作者：田雯
朝代：清
体裁：古风

伊昔陆夫子，临水一开颜。疏流泽荆民，烟峦恣回环。青螺黏屐齿，红藤垂花鬘。泉声与峰云，收之襟帻间。长揖谢灵踪，侧耳闻潺湲。
陆羽祠
作者：田雯
朝代：清
体裁：七言绝句

烟波淼淼月泠泠，雁阵鸥群散远汀。鸿渐祠边浮棹过，閒挑灯火读茶经。
除夕杂感·其一
作者：田雯
朝代：清
体裁：古风

灯火照树杪，鸡犬鸣檐间。今夕亦何夕，殷勤守岁残。中厨煮鱼蔬，为我具盘餐。穷年如茹荼，草草聊追欢。出户视明星，垂垂北斗寒。更鼓且勿挝，哀丝不须弹。庶几尽杯酒，展坐夜漫漫。
除夕杂感·其二
作者：田雯
朝代：清
体裁：古风

厕名丞相掾，妄觊丞相怜。桃梗与风萍，阅历遭弃捐。官府受鞭箠，奴隶有俸钱。安置未妥帖，忽忽踰六年。妻孥不解事，致词频来前。俳优乃大隐，执戟是昔贤。歌声出金石，呜呜何谓焉。市骏凡人目，失路嗟迍邅。况沦军厩中，何日牧春田。羌笛与秦筝，淫声沸耳边。纵有太古琴，谁为抚清弦。
雨中移菊
作者：田雯
朝代：清
体裁：古风

低云冒夕岭，残霤鸣檐间。移来东篱花，繁英不可删。彭泽抱微尚，风流思一攀。登楼望飞鸟，日暮何时还。
雨后出右安门自祖园至丰台看花·其一
作者：田雯
朝代：清
体裁：五言律诗

五里村烟北，一湾春水西。乍晴云不断，频到路还迷。乞火寻渔舍，闻莺上柳堤。风柔沙径软，花妥不沾泥。
雨后出右安门自祖园至丰台看花·其三
作者：田雯
朝代：清
体裁：五言律诗

不分丰台地，村村花幛围。欹篱编木槿，短屋架蔷薇。林静嫌禽噪，人行碍蝶飞。那知倦游客，白首惜芳菲。
雨后出右安门自祖园至丰台看花·其二
作者：田雯
朝代：清
体裁：五言律诗

傍树帘翻屋，卖浆人过桥。葚垂桑刺眼，穗直麦齐腰。鸠妇呼残雨，鱼儿种细苗。野行天渐热，团扇著絺蕉。
雨后出右安门自祖园至丰台看花·其四
作者：田雯
朝代：清
体裁：五言律诗

桥下行相映，溪光倒景间。摩挲吾病眼，罨霭夕阳山。回首看林杪，飞鸦已暮还。骑驴入城去，吹角不曾关。
雨过閒坐咏怀·其一
作者：田雯
朝代：清
体裁：古风

萧晨不出户，取次绕廊行。静意忘巾栉，微风动帘楹。偠绍砌上花，睇笑吐繁英。采采畏花疏，以我濩落情。邻树敷浓阴，炊烟断复生。键关若深山，兼隐更何营。
雨过閒坐咏怀·其二
作者：田雯
朝代：清
体裁：古风

夏云低不定，晴雨争一候。逐景成欣赏，披襟忘孤陋。意恬抚素弦，松风决檐溜。槃礴花药深，窈窕峰峦秀。缅昔在丘园，禾秫理耕耨。登柈瓜李熟，漉酒新篘就。安得谢尘婴，归守环堵旧。残暑生微凉，寤叹坐清昼。
雪中赴济南将行韩坡送酒以一瓶置后车诗以谢之
作者：田雯
朝代：清
体裁：古风

秃尾双驴牵一车，两日二百四十里。冒絮裘茸不敌寒，霜林日暮朔风起。鸱�满注曲米春，鹅儿壳破试入唇。君酒何殊东野炭，煖得曲身成直身。
雪坞上人饷茄瓜作此报之四首·其一
作者：田雯
朝代：清
体裁：七言绝句

精舍名蓝老衲居，四轮八象竟何如。那知佛钵香华满，重读齐民一卷书。
雪坞上人饷茄瓜作此报之四首·其三
作者：田雯
朝代：清
体裁：七言绝句

昆崙茄大如豨首，秦谷瓜甘胜晚菘。惹得季鹰莼兴起，荞花豆蔓正秋风。
雪坞上人饷茄瓜作此报之四首·其二
作者：田雯
朝代：清
体裁：七言绝句

东坡偏嗜元修菜，成式曾誇杨仆姜。老婢从今精馔事，牢丸菽乳又相当。
雪坞上人饷茄瓜作此报之四首·其四
作者：田雯
朝代：清
体裁：七言绝句

由来此腹负将军，脱粟黄齑欲断荤。山谷老人诗似偈，白鹅存掌鳖留裙。
雷琴歌为张晴峰作
作者：田雯
朝代：清
体裁：古风

孤桐三尺历千载，张子入市偶得之。众星剥蚀浑莫辨，色如苔藓多瘢胝。白日摩挲夜画肚，斸自何人遗今兹。不妨故物遭槅剖，经营妙绝般与倕。是时坐客避十舍，横刀快斫生蛟螭。多年风雨伏其腹，舂撞崩裂毛发吹。背署宣和养正字，点窜倒薤岣嵝碑。名曰大历雷氏制，巴蜀巧匠西南陲。我闻雷威雅好古，杂花亭舍无人窥。断琴成纹蛇蚹走，雾中翠嶂连峨眉。鸣呼此琴有鬼守汤盘，孔鼎同攀追不然。唐宋兴亡吊陈迹，斜阳蟋蟀秋声悲。金石劫火况枯木，今之存者宁无疑。涂以楅髹弦则七，伧父嗤点何其卑。太古遗音在指爪，什袭瓦缶徒尔为。爨下弃材世莫惜，广陵绝调群岂知。蝙蝠宵飞月皎皎，踯躅叶大风飔飔。看余一旁意骚屑，承颏拄肘听颍师。
露筋祠
作者：田雯
朝代：清
体裁：七言绝句

黄头高唱水程长，甓社风来菡萏香。向夕露筋祠下过，土垣瓦屋一垂杨。
青溪寻江令故宅
作者：田雯
朝代：清
体裁：五言律诗

江总当年宅，青溪第几家。风流不可见，垂柳夕阳斜。渺渺秦淮水，娟娟踯躅花。空馀瓦官寺，暮鼓噪栖鸦。
顗皃生同年醵酒相贺·其一
作者：田雯
朝代：清
体裁：七言律诗

自分一雏婚嫁毕，便游五岳向禽同。何期汤饼成佳会，渐喜鸠车入眼中。有母不妨名络秀，添丁翻愧似卢仝。他年长健如黄犊，白社篮舆舁病翁。
顗皃生同年醵酒相贺·其二
作者：田雯
朝代：清
体裁：七言律诗

潦倒年来筋力疏，自誇老蚌意何如。敢言愚鲁方随愿，岂有之无欲试渠。门巷羞看题凤日，亲朋故错弄獐书。犀钱照眼莺花媚，狂态欢情烂醉馀。
顺风
作者：田雯
朝代：清
体裁：古风

鸦鸣道士洑，雾埋马鞍村。舟涩苦寸移，风逆江水昏。譬彼鞭病犍，服箱驾坏辕。二三操枻者，柁旁背曝暄。瑟缩泊断崖，买米续夕飧。逍遥步土冈，白苇吐花繁。针塔矗破庙，周遭缭败垣。僧雏揖我入，绀殿两重门。甲胄一将军，环佩一婵媛。历久享血食，俨然神枋尊。前棔悬夔鼓，后庑飘铃幡。野衲前致辞，颜如老醉髡。云是甘兴霸，夫妇双古魂。残碑未可辨，漫灭仅半存。有请弗我拒，数钱具炙膰。剪纸击瓦磬，酹地倾洼樽。愿借饱帆飏，如鸟纵高鶱。祭毕归□舸，风便长年喧。解缆冲巨浪，又如快马奔。须臾二百里，两岸闻啼猿。北人非利涉，只宜坐巾轩。矧乏济川才，环堵守丘樊。自哂豚蹄祝，感通非所论。或者惜钝滞，破屋愁鸢蹲。作诗答神意，残雪照戍墩。布衾冷于铁，饮釂聊自温。
须白
作者：田雯
朝代：清
体裁：七言绝句

黑髭换尽白髭生，烧药抄方染不成。翻怪西斋图画好，貌予老态太分明。
颍桥作
作者：田雯
朝代：清
体裁：五言律诗

小溪通颍谷，考叔有荒祠。门外临流水，桥边卧断碑。一行山鸟下，十里柳绵吹。前路李膺墓，行行夕照时。
题公凯学士小照二首·其一
作者：田雯
朝代：清
体裁：七言绝句

莫州野店初逢汝，岁月堂堂四十春。画上不教颜色改，仍前白面紫髯人。
题公凯学士小照二首·其二
作者：田雯
朝代：清
体裁：七言绝句

读罢道书千馀卷，石床风过落松花。第三厅外门方闭，传赐头纲八饼茶。
题六如狸奴图
作者：田雯
朝代：清
体裁：七言绝句

唐子毫端多狡狯，貌生得意四狸奴。纵非赝本何堪赏，不是姬王八骏图。
题冷谦画卷
作者：田雯
朝代：清
体裁：七言绝句

曾在夜郎观石壁，三丰写照万峰奇。原来冷叟仙踪妙，也向人间作画师。
题友人小像·其一
作者：田雯
朝代：清
体裁：古风

清扬卷髭须，衣衫满烟霞。科头坐片石，如泛星河槎。天风吹面来，泠泠落松花。
题友人小像·其二
作者：田雯
朝代：清
体裁：古风

扛鼎太粗豪，腐儒一蠹鱼。周郎不羁人，年纪三十馀。南山射虎归，雪夜读道书。
题吕子铁庵
作者：田雯
朝代：清
体裁：七言律诗

十亩园林结构精，茅庵故以铁为名。离奇柳树嵇中散，窈窕梅花宋广平。月观风亭吹玉笛，双柑斗酒啭春莺。知君扫径留狂客，莫使樽空醉不成。
题周生临黄庭卷后
作者：田雯
朝代：清
体裁：古风

我昔曾摹官奴帖，来禽墨本临邑传。十指如椎笔如杵，有鬼苦踞秋毫颠。扇面屏幛浪涂抺，家鸡野鹜纷来前。人嗜我书忘其丑，好色岂必倾城妍。龙钟字势同瘠竹，手腕僵劲非昔年。闭门客谢管城子，鸡毛不费三铜钱。冰簟藤床伸脚卧，老研久作支头砖。周生墨妙师逸少，青鸦撝就黄庭篇。麦光大纸长十幅，吴蚕密楷风雷缠。临池绝技有如此，摩挲三日思飞鶱。我观君书痛自改，袜材攫取非无权。石底老蟆决不可，从今三衅仍三湔。
题四梦传奇后
作者：田雯
朝代：清
体裁：七言绝句

天风绮藻散馀霞，前辈临川著作家。自是词人风味别，堂前一树白茶花。
题夏圭画
作者：田雯
朝代：清
体裁：古风

高下数家村路好，落日鸣鸦盘木杪。田背雨痕龟兆坼，石床风过松花扫。牢崖缚屋酒旗斜，奔濑杙船渔蓑杳。土墙半塌红橘垂，牧竖横骑黑犊小。港口柳阴樵唱来，茅亭四面有栖鸟。吾家远在鬲津西，纸上丘壑今了了。万峰屼峍一水湾，愿筑菟裘身将老。
题太真出浴图
作者：田雯
朝代：清
体裁：七言绝句

女官帘下衔巾媚，妃子灯前出水娇。莫怪三郎拚误国，只今看画己魂销。
题小楼壁
作者：田雯
朝代：清
体裁：七言律诗

浅衙隙地北冈头，竹柱泥窗架小楼。南陌青峰相对立，东河白水一边流。看来阮籍嫌多壁，牵去张融只当舟。山郭夕阳鸦数点，凭阑满眼夜郎秋。
题尧母祠壁
作者：田雯
朝代：清
体裁：七言绝句

丹陵祠古一碑存，坏井颓墙野日昏。只为生迟十四月，汉宫钩弋亦尧门。
题崔白枯荷落雁图
作者：田雯
朝代：清
体裁：古风

湖渚气森爽，清霜萎草木。菡萏凌晨风，半倒陂塘曲。天光忽破碎，缭绕惊远目。丛树寒日薄，郁郁山之麓。野老行空泽，叶乾踏平陆。一雁下孤溆，野廓水痕蹙。四顾失其群，长鸣媚幽独。健翮鏖凉飔，稻梁耻家鹜。宁投别浦栖，勿为弋者逐。素壁耽奇赏，涴尘驻车毂。问谁绘此景，画理清且淑。凌风歌招隐，秋声卷茅屋。
题庞雪厓像
作者：田雯
朝代：清
体裁：古风

水曹郎是诗人例，何逊杜甫张籍徒。才地须与位置称，冬官自昔无伧夫。庞子作诗似水泼，波涛万顷奔江湖。放衙脱帽飞虎仆，空堂风雨虹蜺趋。鸿篇富排十馀卷，万口传诵填京衢。莫怪气豪言语大，铁如意碎红珊瑚。三日新妇何窈窕，汉庭老吏非枝梧。近代有如此作者，蒲牢声与蛙蝇殊。画上苦吟少暇日，荷衣蕙带道貌癯。甘逊横目二足子，面团肥白如瓠壶。山䕬老懒识人寡，刮眸金篦披此图。梅花争开春昼煖，翠微峰顶烟光铺。与子旗亭斗句出城去，鞭丝笑指黄公垆。
题徐大临宫词后·其一
作者：田雯
朝代：清
体裁：七言绝句

石城雀巷夕阳时，辇道苔封没旧基。却怪徐生偏作态，野花黄蝶谱宫词。
题徐大临宫词后·其三
作者：田雯
朝代：清
体裁：七言绝句

白头飞尽夜啼乌，天宝遗闻记得无。曲项琵琶声未绝，蜡流寒泪作珊瑚。
题徐大临宫词后·其二
作者：田雯
朝代：清
体裁：七言绝句

玉树凋残曲莫传，后庭寂寂几何年。可堪南渡无愁客，并入宝摩新咏篇。
题徐大临宫词后·其四
作者：田雯
朝代：清
体裁：七言绝句

何处凄清五十弦，侍儿锦瑟最堪怜。玉溪生亦荒唐甚，浪道春心托杜鹃。
题徐道冲小像·其一
作者：田雯
朝代：清
体裁：古风

漫空作风雨，寒溜下高林。谁将五十弦，弄此泉石音。非无车马客，趺坐自长吟。
题徐道冲小像·其二
作者：田雯
朝代：清
体裁：古风

平生山水怀，所得良不浅。予之膏肓疾，未一遇和扁。耽此尔何为，悠然会心远。
题恽香山辋川图卷子
作者：田雯
朝代：清
体裁：古风

三十年来四大家，萧恽蓝陈皆好手。山水直在董巨前，花鸟不居边黄后。章侯田叔雅好奇，尺木濡墨何淋漓。香山布衣兼众妙，亭亭画苑称画师。此卷十幅真可羡，摩诘别业写素绢。斤竹岭上樵唱来，茱萸沜外峰态变。花鸟深得没骨法，人物如生须眉善。苦吟多病思雕搜，离骚瑟瑟是离愁。辋川之图供伏枕，霍然汝南秦少游。
题惠元龙红豆斋画卷·其一
作者：田雯
朝代：清
体裁：七言绝句

东禅东畔小园亭，曲录眠床傍短屏。墙外半篙溪水白，屋边一亩药苗青。
题惠元龙红豆斋画卷·其三
作者：田雯
朝代：清
体裁：七言绝句

颜阖黔娄此宅东，清贫格调略相同。休言破壁无馀物，数卷书兼两石弓。
题惠元龙红豆斋画卷·其二
作者：田雯
朝代：清
体裁：七言绝句

乱藤亚竹不关门，书本茶铛野兴存。况是画来真好手，郭熙山子巨然村。
题惠元龙红豆斋画卷·其四
作者：田雯
朝代：清
体裁：七言绝句

奇绝一株红豆树，东禅一日一回过。须知树落诗人手，伧父山䕬较若何。
题戴嵩画
作者：田雯
朝代：清
体裁：古风

白沙翠竹满山坞，山风昏黑天欲雨。川尾轧轧小艇来，饥雁一行下洲渚。阿童摩挲老觳觫，手操鞭箠如鸣橹。口眼盱睢笠子破，横踞牛背秃速舞。一犊舂撞求其乳，小不服箱似奔虎。猎者渔者隔江浦，雕边认箭鱼跳罟。前村苇路霜风斜，潭潭闻挝夔牛鼓。嗟乎戴嵩人已古，画家纷纷不足取。
题新居壁
作者：田雯
朝代：清
体裁：五言律诗

卜宅依深巷，秋风客意新。少嫌沽酒远，不厌灌花频。寒叶将辞树，飞鸿欲避人。乱书十数卷，莫笑阮家贫。
题晁错授经图·其一
作者：田雯
朝代：清
体裁：七言绝句

女儿侍坐一翁旁，口授须臾二十章。疑有舛讹遗漏处，晁公杜撰两三行。
题晁错授经图·其三
作者：田雯
朝代：清
体裁：七言绝句

削地谈兵负异才，不教遗籍没秦灰。典谟训诰传经学，术数说从何处来。
题晁错授经图·其二
作者：田雯
朝代：清
体裁：七言绝句

莺声娅姹语模糊，九十衰翁记得无。留作后人辛苦事，聱牙读得费工夫。
题李龙眠画卷
作者：田雯
朝代：清

弇州山人谱名画，唐之摩诘宋龙眠。今观此卷叹奇绝，顾陆张吴难并肩。当其下笔风雨作，鹅溪十丈何旁薄。陂陀竹屿优昙花，苍梧洞庭生缭郭。山口一佛将欲行，蛮君鬼伯群纵横。幢璎冠玦诧变相，罗什卢女苍虬精。其后诸佛坐且立，一捋长眉一盘膝。亚松巨楂怪石伏，悟者扪腹趺者寂。天魔赤脚鼋鼍游，阳侯逆走溟渤黑。最后云气随飞龙，騞然直上蓬莱宫。万顷波涛沸欲动，前山雷雨纷来从。嗟哉异物世罕见，金题玉躞开生面。平津邸第什袭藏，当年赐出明光殿。我闻糸元庙壁笔有神，公孙之舞势绝伦。杜老得此应大叫，嵩牛干马徒纷纷。呜呼！妙迹千年不易遇，丰城光焰为呵护。翻愁雷电驱神丁，尽摄澄心堂纸去。
题李龙眠画卷
作者：田雯
朝代：清
体裁：古风

弇州山人谱名画，好手第一称龙眠。今观此卷叹奇绝，张吴顾陆直并肩。当其下笔风雨作，鹅溪十丈何磅礴。陂陀竹屿优昙花，苍梧洞庭势寥廓。山口一佛将欲行，蛮君鬼伯群纵横。幢璎冠玦诧变相，罗什卢女苍虬精。其后诸佛坐且立，一捋长眉一盘膝。亚松巨楂怪石伏，悟者扪腹趺者寂。天魔赤脚鼋鼍游，阳侯狂飙溟渤黑。最后云气随飞龙，剨然直上蓬莱宫。万顷波涛沸欲动，前山雷雨纷来从。嗟哉异物世罕见，金题玉躞开生面。平津邸第什袭藏，当年赐出明光殿。玄元庙壁笔有神，公孙之舞势绝伦。杜老得此应大叫，前辈画手徒纷纷。妙迹千年不易遇，丰城光焰为呵护。翻愁雷电驱神丁，尽摄澄心堂纸去。
题李龙眠画卷·其一
作者：田雯
朝代：清

弇州山人谱名画，唐之摩诘宋龙眠。今观此卷叹奇绝，顾陆张吴难并肩。当其下笔风雨作，鹅溪十丈何旁薄。陂陀竹屿优昙花，苍梧洞庭生缭郭。山口一佛将欲行，蛮君鬼伯群纵横。幢璎冠玦诧变相，罗什卢女苍虬精。其后诸佛坐且立，一捋长眉一盘膝。亚松巨楂怪石伏，悟者扪腹趺者寂。天魔赤脚鼋鼍游，阳侯逆走溟渤黑。最后云气随飞龙，騞然直上蓬莱宫。万顷波涛沸欲动，前山雷雨纷来从。